text:
(एकटा हास्य रेडियो नाटक)
परिचय पात:-
1 राजेश - नायक।
2 कमला - नायिका-राजेशक पत्नी उर्फ पाही वाली।
3 मनोहर - राजेशक लंगोटिया दोस्त।
4 विमला - मनोहरक पत्नी उर्फ ठारही वाली।
5 नीलू - विमलाक सहेली।
6 सोनी - नीलूक सहेली।
7 मदन - दोस्त ।
पटकथा लेखक:- किशन कारीग़र।
संपर्क सूत्र:- 011-32670787
नोट:-भारतीय कॉपीराइट अधिनियम के तहत सर्वाधिकार लेखक कें अधिन सुरक्षित। लेखकक लिखित अनुमतिक बिना नाटकक कोनो अंशक प्रसारण व प्रकाशन नहि केल जा सकैत अछि।
। प्रथम दृश्य।
ध्वनी संगीत
कमलाः- (कनेक तमसाएल भाव में) मारे मुहॅ धकेए आब बाट तकैत-तकैत मोन अकछा गेल। हिनका किछू अनबाक लेल नहिं कहलियैन कि एकटा आफद मोल लए लेलहॅू।
तखने राजेशक प्रवेश।
राजेश:- (दारूक निशा में बरबराइत) हे यै पाही वाली कतए छी यै एम्हर आउ ने यै पाही वाली।
कमला:- (खूम खिसियाएल भाव मे) लगैत अछि जेना पूरा अन्धरा बजारे खरीदने आबि रहल छथि। तहि द्वारे अन्हराएल छथि।
राजेशः- हे यै पाही वाली अहॉ जूनी खिसियाउ एकबेर हमर गप सुनू ने।
कमलाः- हम कि खाक सुनू अहॉ के तए हमर कोनो फिकिरे नहि रहैए।
राजेशः-( निशा में मातल गबैत अछि) भिजल ठोर अहॉके।
कमलाः- हे दैब रै दैब अहॉक एहेन अवस्था देखि तए हमर ठोर मुहॅ सुखा गेल आ अहॅा कहैत छी जे भिजल अछि।
राजेशः- अहॉ फुसियाहीं के खंउजा रहल छी गीत सुनू ने। प्यासल दिल ल..ल हमर।
कमलाः-( खउंजा के) हे भगवान एतेक पीबलाक बादो अहॉके पियास लगले अछि तए हैए लिअ घैला मेहक ठंढ़ा पानि।
राजेशः- (हॅंसैत बरबराएत अछि) अहॅू कमाले कए रहल छी पहिने गीत सुनि लियए ने।
राजेशः- कियो हमरा संगे भिंसर तक रहतै तकरा हम करबै खूम प्यार ओ...हो...ओ हो...हो...ओ..हो...हो।
कमलाः- आब कि खाक प्यार करब । आब एक पहर बाद भिंसरो भए जेतैए।
राजेशः- (गीत गबैत गबैत सूतबाक प्रयास) आ सिटी बजा रहल अछि।
कमला:- हे महादेव एहेन गबैया के नींद दए दिऔय।
राजेशः- आब हयिए हम नानी गाम गेलहॅू आ अहॉ अपना गाम सॅ जलखै नेने आउ।
कमला:- अच्छा आब बूझनूक बच्चा जेंका चुपेचाप कले-बले सूति रहू ने।
राजेश:- ठीक छै पाही वाली जॅं अहॉं कहैत छी तऽ हम सूति रहैत छी मुदा जलखै बेर मे हमरा उठा देब।
राजेश सूति रहैत अछि।
।दृश्य समाप्त।
दृश्य-2 प्रारंभ।
चिड़ैय चुनमून के चूं...चूं कें ध्वनी
कमला:- (राजेश के उठबैत) हे यै आब उठि जाउ ने भिंसर भए गेलैए।
राजेश:- पाही वाली अहॉं ठीके कहैत छी की?
कमला:- ठीके नहिं तऽ की झूठ कनेक अपने ऑंखि सॅ देखू भिंसर भऽ गेलै।
राजेशः- हॅं यै ठीके मे भिंसर भऽ गेलैए अच्छा तऽ आब हम मॉर्निंग वॉक माने घूमि फिरी कऽ अबैत छी।
कमला:- अच्छा ठीक छै त जाउ मुदा जल्दीए घूमी क चली आएब। ताबैत हम चाह बना के रखने रहैत छी।
राजेशः- बेस तऽ आब हम घूमने अबैत छी। ओ के बाई-बाई।
राजेशक घर सॅं प्रस्थान।
पार्क में बातचीत करबाक ध्वनी प्रभाव।
मनोहर:- (दौगि रहल अछि आ हॉफि लैत) भाई आई काल्हि राजेश लंगोटिया देखबा मे नहि आबि रहल अछि।
मदन:- (खैनी चुनेबाक पटपट) से तऽ ठीके मे भाई हमरा तऽ बूझना जाइए जे ओ तऽ सासुर मे मंगनीक तरूआ तोड़ी रहल अछि।
मनोहर:- से जे करैत हुए मुदा भेंट तऽ करबाक चाहि।
मदन:- (हरबड़ाइत) हई ए ए ई लियअ नाम लैत देरी राजेश सेहो आबिए गेल।
दौगल अबैत राजेशक प्रवेश।
मनोहर:- (राजेश के देखैत) ओई-होई हमर दोस कि हाल चाल छौ।
राजेशः- हम तऽ ठीके छी भाई तू अपन कह कि समाचार।
मदन:- राम राम यौ लंगोटिया भाई।
राजेशः- (हॅसैत) आहा हा हा राम राम यौ चिकनौटिया भाई।
मदन:- राजेशक हाल तऽ हमरा सॅं पूछू बेचारा चिंता सॅं सनठी जेंकॉं सूखा गेल।
राजेश:- कि भेलैए एकरा से कहब ने कोनो दुख तकलीफ आफद विपैत।
मदन:- (राजेश स)ॅ हमरा सॅ त निक जे राजेश भाई अपने कहिए दहक तखन इहो बकलेल छौड़ा बूझिए जेतैए।
मनोहर:-( उदास भऽ कें) भाई कि कहियौअ जहिया सॅ ठारही वाली रूसि कें अपना नैहर चैल गेलैए हमरा तऽ एक्को कनमा निक्के नहि लगैत अछि।
राजेश:- किएक तूं भाउजि के मनेलही नहि?
मनोहर:- हं रौ भाई कतबो मनेलियैए मुदा ओ नहि मानलकै।
राजेशः- से किएक एहेन कि भऽ गेलैए जे भाउजी मुहॅ फूलौने ठारही चलि गेलौह।
मनोहरः- हमरा दारू पीबाक हिसक छल एहि द्वारे हमर ठारही वाली सपत देलक मुदा हमर हिसक छूटल ने।
राजेशः-( किछू सोचैत) हमरो पाही वाली हमरा सॅ रूसल रहैत अछि किएक तऽ ओकर फरमाईश जे पूरा नहि केलियै।
मदनः- (खैनी चूनेबाक पटपट अवाज) हें हें हा हा हम तऽ कहैत छी दूनू गोटे अपना-अपना कनियॉ ंके मना लियअ आ झगरे खतम।
मनोहरः- अहॉ ठीके कहलहूॅं मदन भाई। आब हम अपना ठारही वाली के मनाएब।
मदन:- हर हर महादेव तऽ झट सॅं निकालू हमर सवा रूपैया दक्षिणा।
मनोहरः- ओकरा सामने सपत खाएब जे आब हम दारू के मुहॅं नहि लगाएब।
राजेशः- तऽ देरि किएक? चल ने ठारही वाली भाउजी के मनेबाक लेल अंधराठारही चलैत छी।
मनोहरः- ठीके रौ भाई चल। मुदा जाइ सॅ पहिने तूं अपना पाही वाली के फोन कऽ दहि ने।
राजेश:- तूं ठीके कहि रहल छें हम एखने फोन लगबैत छी।
मोबाइल सॅं फोन लगेबाक ध्वनी प्रभाव
स्वर:- महिलाक अवाज़ हेल्लो ।
राजेश:- हम आई घर नहिं आएब। किएक तऽ हम मनोहर संगे ओकर सासुर जा रहल छी।
स्वरः- अहॉं के तऽ एक्को रति हमर फरमाईश मोन नहि रहैए।
राजेशः- पाहि वाली अहॉ जूनि रूसि हम अहॉ लेल किछू ने किछू नेने आएब।
स्वर:-ठीक छै तऽ जाउ मुदा जल्दीए चलि आएब। बाई- बाई।
राजेशः- बेस त बाई-बाई।
फोन कटबाक ध्वनी।
राजेशः- पाही वाली तऽ मानि गेलैए चल आब ठारही वाली के मनबैत छी।
मनोहरः- हॉफैत हं हॅं हं किएक नहि? जल्दी दौगल चल।
मदनः- भ भ भाई हमर द द दक्षिणा।
हॅसैत हॅसैत मनोहर आ राजेशक प्रस्थान।
मदन:- (हॅसि क) ई दूनू गोटे त सासुर चलि गेल त आब हमहू जाइत छी बाबूबरही अपना पंडिताइन के भेंट कए आबि। हें हें हें।
दृश्य -3
लड़की के जोर सॅं हॅसबाक अवाज़
(नीलू आ सोनी दूनू गोटे गीत गाबि हॅसी मजाक करै मे लागल अछि)
नीलूः- गीत गबैत आबि जाउ एके बेर आबि जाउ।
सोनीः- केकरा बजा रहल छीहि गे आ आ आबि जाउ।
नीलू-( मुस्कि मारैत) केकरो नहि तोरा ओझा के।
सोनी:-(गीत गबैत) तऽ कहि ने सोझहा आबि जाउ एक बेर आबि जाउ।
ताबैत मनोहर आ राजेशक प्रवेश।
नीलूः- दूनू गोटे के देखी क) दूल्हा बाबू आबि जाउ एक बेर आबि जाउ।
मनोहर:- अहॉ बजेलहूूॅं आ हम हाजिर। कहू समाचार।
सोनीः- ठीके मे गै बहिना देखही गे एहेन धरफड़िया दूल्हा देखल ने।
नीलूः- प्रणाम यौ पाहुन। रस्ता मे कोनो दिक्कस तऽ नहि भेल ने?
मनोहरः- दिक्कस कि खरंजा आ टूटलाहा पिच पर साइकिल चलबैत काल हार पांजर एक भऽ गेल।
सोनी:- त आब मजा आबि रहल अछि।
राजेशः- मजा तऽ आबि रहल अछि मुदा हमरा भाउजी सॅं भेट करा दितहॅू तए ठीक्के मे मजा आबि जेतैए।
नीलू:- अहॉं के नहिं चिन्हलहूॅं यौ हरबड़िया पाहुन।
राजेशः- हॅंसि क हा हा हा हमरा नहि चिन्हलहूॅ हम अहॉ पाहुनक लंगोटिया दोस राजेश छी।
(सभ गोटे ठहक्का लगबैत)
सोनीः- अहॉं कतेक नीक बजैत छी। चलू ने घूमैए लेल।
नीलूः- हॅ यौ पाहुन चलू चलू गाछी कलम आ खेत पथार सभ देखने अबैत छी।
राजेशः- हॅं हॅं किएक नहि चलू ने तीनू गोटे घूमने अबैत छी।
ठहक्का लगबैत तीनू गोटेक प्रस्थान।
मनोहर:- वाह रे किस्मत। सासुर हमर मुदा मान-दान एक्कर। हाई रे किस्मत के खेल।
तखन गीत गबैत विमलाक प्रवेश।
(गीतक ध्वनी- पिया परदेश सॅ पजेब नेने एब यौ पिया)
विमलाः- आश्चर्य भाव सॅं अ अ अहॉं।
मनोहरः- हॅ अहॉ बजेलहूॅ आ हम हाजिर छी। कहू कुशल समाचार।
विमलाः- (रूसि क बजैत) अहॉं के बजेलक के? जाउ हम अहॉ सॅ नहि बाजब।
मनोहरः- अहूॅं त कमाले करैत छी। देखू तऽ हम अहॉक लेल कि सभ अनने छी।
विमलाः- (आश्चर्य भाव सॅ) क क कि अनने छी हमरा लेले??
मनोहरः- (प्यार सॅ) ट...ट...ट टॉफी।
विमला:- अहॉ के टॉफी छोरी आरो किछू बजार मे नहि भेटल की?
मनोहरः- जिलेबी सिंहारा तऽ किनने छलहॅू अॅहिंक लेल मुदा रस्ते मे भूख लागि गेल तऽ अपने खा लेलहॅू।
विमलाः- (उदास भऽ के) अहॉं के तऽ एक्को रति हमर चिंते नहिं रहैयए।
मनोहरः- चिंता रहैयए तहि द्वारे तऽ आब हम दारू पिअब छोड़ि देलहूॅ।
विमलाः-( अकचका के) ठीके मे
मनोहरः- हॅं हॅं हम सपत खेने छी की आब हम दारू कहियो ने पिअब।
विमलाः- ई त बड्ड निक गप। आब हम किछू फरमाईश करी त?
मनोहरः- (हॅसैत) अहॉं फरमाईश त करू हम पूरा अंधरा बजारे घर उठौने चलि आएब।
तखने निलू सोनी आ राजेशक प्रवेश।
नीलू:- दीदी-दीदी चल ने आई पाहुन संगे बजार घूमने अबैत छी।
मनोहरः- हं हं चलू-चलू देरि भए जाएत आई अहॉं सभ कें अंधरा बजार घूमा दैत छी।
ठहक्का लगबैत सभहक प्रस्थान।
दृश्य-4
बजारक दृश्य बिक्रेता सभ के विभिन्न अवाज़।
बिक्रेताः- घड़ी लऽ लियअ, रेडियो लऽ लियअ।
बिक्रेता:- (डूगडूगी बजबैत) हे धिया पूता लेल डूगडूगी ल लियअ डूग-डूग।
राजेशः- भाई हमरा एकटा रेडियो किनबाक रहै।
बिक्रेताः- हईए लियअ ने एहि ठाम भेटत कम दाम मे निक रेडियो।
मनोहरः- लगैए तोहर दिमाग कतौह हरा गेलौ। घर मे टी वि छौ तइओ?
राजेशः-( अफसोस करैत) तोरा केना कहियौ की।
विमलाः- कहू तऽ सी. डि. टी. वि. के युग में कहू तऽ कियो आब रेडियो किनतैए।
राजेशः- (हॅसि क) इ हमरा पाही वाली के पसीन तऽ छियै तहि द्वारे त किनि रहल छियै।
मनोहर:- तखन तऽ एखने खरीद ले।
राजेशः- हे भाई एकटा बढ़िया क्वालिटी के रेडियो दिहअ।
बिक्रेताः- ई लियअ भाई साहेब।
राजेश:- हईए ई लियअ पाई। पाई देबाक ध्वनी प्रभाव।
मनोहर:- तऽ चल आब चलैत छी अपना गाम तोरा पाही वाली के मनेबाक लेल।
नीलूः- यौ पाहुन आ हम सभ।
राजेश:- अहॅू सभ चलू ने हमर गाम घर देखि क आपिस चलि आएब।
सोनीः- नहि यौ पाहुन पहिने हमरा सभ के घर तक छोडि दियअ। फेर कहियो अहॉ गाम मेला देखै लेल हम दूनू बहिन आएब।
मनोहरः- ठीक छै तऽ चलू अहॅा सभ कें गाम पर दए अबैत छी तकरा बाद हम सभ अपना गाम चल जाएब।
विमला:- ई भेल ने बुझनुक मनुक्ख वला गप।
ठहक्का लगबैत सभहक प्रस्थान।
दृश्य-5
रसोई घरक दृश्य। कमला गीत गुनगुना रहल अछि।
तखने राजेश मनोहर विमलाक प्रवेश।
राजेश:- सुनू ने सुनू ने सुन लियअ ने.हमर पाही वाली सुनू ..ने।
कमला:- हमरा अहॉक कोनो गप नहि सूनबाक अछि।
राजेशः- हे यै जूनि रूसू सुनू ने.....सुनू ने।
कमला:- कहलहूॅ तऽ नहि सूनैत छियैअ।
राजेशः- अहिं के सुनबाक लेल त बजार सॅं अनलहॅू। देख तऽ लियअ।
कमला:- (खिसियाअ के) हम कि कोनो अहॉं जंेका बहिर छी??
राजेश:- (अफसोस करैत) पाही वाली के हम केना बुझबई जे इ कोनो फरमाईश केने रहैए।
विमला आओर मनोहर एक दोसर सॅ कनफूसकीं कऽ गप करैत।
मनोहर - (विमला सॅं) लगैए कमला के किछू बूझहेबाक चाहि।
विमला - कमला बहिन एतेक खिसियाएल किएक छी। हमरा त कैह सकैत छी।
कमला - हिनका की कहियैन बहिन। पहिल सालगीरह के दिन हिनका सॅ किछू फरमाईश केने रहियैन मुदा हिनका तऽ कोनो धियाने नहिं रहैत छनि?
विमला - कहू तऽ एतबाक लेल एहेन खिसियाएब। पहिने देखियौ तऽ सही ओ अहां लेल कथी अनने छथि।
कमला - कथी इहे ने अंधरा बजारक मेथी।
विमला - नहि यै बहिन अहॉ एक बेर देखियौ त सही।
कमला - (आश्चर्य भाव सॅं) हे भगवान ठीके मे
कमला- राजेश सॅं हमरा लेल कथी अनने छी से देखाउ ने।
राजेश - हे भगवान आई अहॉ बचा लेलहॅू नहिं त...त आई फेर सॅ।
कमला - की भेल अहॉ के?
राजेश - (हरबराईत बजैत अछि) अहॉ बैग खोलि क क देखू ने हम कथि नेने एलहॅू अहॉ लेल स्पेशल मे।
बैग खोलबाक ध्वनी प्रभाव।
कमला- (हॅसि क) र...र....रेडियो। आब त हम मजा सॅं कांतिपूर एफ.एम जनकपूर एफ.एम. दरभंगा विविध भारती रेडियो सुनैत रहब।
राजेश- अहॉक मोन जे सुनबाक अछि से सुनैत रहू मुदा आब मानि जाउ ने।
कमला - (रूसि कें) रेडियो त अनलहॅू मुदा झुमका किएक नहि अनलहूॅं?
मनोहर- हे भगवान फेर सॅ एकटा नबका मुसिबत तूहिं बचबिहअ।
राजेश - हे यै पाही वाली हम अहॉं लेल बरेलीवला झूमका सेहो अनने छी। आब मानि जाउ ने।
सभ गोटे ठहक्का लगबैत। हॅसबाक ध्वनी प्रभाव।
मनोहर - वाह-भाई मानि गेलहॅू । रूसल कनियॉं कें मनाएब तऽ कियो राजेश सॅं सीखेए।
सभ गोटे एक संगे ठहक्का लगबैत हा...हा...।
।समाप्त।


c: text/html

text:
Saturday, 13 February 2016
पद्य - १५१ - हंस (बाल कविता)
हंस (बाल कविता)
हंसक बीच ने बगुला शोभए,
बड़ पुरान ई कहबी छी ।*१
बगुला खेत - पथार भेटैतछि,
हंस केहेन − नञि देखने छी ।।*२
सरस्वती माएक वाहन अछि,
चित्रमे हम से देखने छी ।*३
अंग्रेजी केर ‘एस’ सनि गर्दनि,
बस किताबमे पढ़ने छी ।।*४
सुनै जो बौआ ! सुनै गे बुच्ची !
एहि ठाँ हंस प्रवासी छी ।
उत्तर दिशि अतिशीत क्षेत्र जे,
ताहि ठामक ओ वासी छी ।।*५
एहि ठाँ जे आबैत हंस छल,
देह - पाँखि उज्जर होइ छल ।
लोलक उद्गम - स्थल कारी,
लोल गाढ़ - पीयर होइ छल ।।*६
शीत समयमे छल आबैत,
कहियो ओ उड़ैत हिमालयसँ ।
अपनहुँ ठाँ देखना जाइत छल,
सटल जे क्षेत्र हिमालयसँ ।।*७
चर्चा अछि साहित्यमे सौंसे,
मानसरोवर - श्वेत हंस केर ।
करैछ ईशारा टपि हिमगिरि,
ने बेसी काल रहैछ हंस फेर ।।*८
विश्वक छै मौसिम बदलि गेल,
पहिनुक सभटा छै उनटि गेल ।*९
बीतल कए बरख, कतेक पुस्त,
ने हंसक छी आगमण भेल ।।*१०
सए बरख - हजार पता नञि से,
कहियासँ हंस निपत्ता अछि ।
साहित्यमे सौंसे धवल - हंस,
पर दर्शन हएब सिहन्ता अछि ।।*१०
हंसक ई अर्थ विशिष्ट भेल,
सामान्य अर्थ बड़ व्यापक अछि ।
बहुविध जलीय पक्षी शामिल,
कलहंस, राज आ जलपद अछि ।।*११
ओना तँऽ अप्पन शास्त्र कहैतछि,
हंस होइत अछि उज्जर ।
मुदा हंस किछु कारी सेहो,
भेटैछ एहि धरती पर ।।
किछु एहनो छी हंस जकर बस,
गर्दनि टा कारी होइए ।
जँ बूझी अहँ हंस धवल बस,
तँऽ विश्मयकारी होइए ।।*१२
संकेत आ किछु रोचक तथ्य -
*१ - ‘न शोभते सभामध्ये हंसमध्ये वको यथा’ - संस्कृतहि युगक कहबी छै ।
*२ - छोटकी बगुला सभ तँऽ बहुतायतमे पानि लागल खेत - पथारसभमे देखबामे आबैत अछि । पर हंस अपना दिशि केओ नञ देखने अछि । जँ केओ देखने अछि तँऽ मात्र चित्रमे वा प्राणी उद्यानमे अथवा जँ केओ कीनि कऽ पोषने हो ।
*३ - धवल-श्वेत होयबाक कारण हिन्दू धर्म शास्त्रक अनुसार हंसकेँ माए सरस्वतीक वाहन मानल गेल अछि । देवी सरस्वतीक चित्र वा प्रतिमाक संग प्रायः हंसक चित्र वा प्रतिमा सेहो रहैत अछि । यद्यपि ओ चित्र वा प्रतिमा काल्पनिक होइत अछि पर परम्पराक आधारेँ बनैछ तथा ओ परम्परा अति प्राचीन अछि - हजारों वर्ष पुरान ।
*४ - किताबसभमे वर्णन रहैछ कि हंसक गर्दनि अंग्रेजी वर्णमालाक “एस” (S) आखर सनि होइत अछि ।
*५ *७ - अतिप्राचीन कालहिसँ भारतीय साहित्यमे हंसक प्रवासी होयबाक बात कहल गेल अछि जे कि हिमालयसँ सटल भू-भागमे हिमालय शिखरसँ उतरि मात्र शीतऋतुमे आबैत छल ।
*६ - पारम्परिक जनश्रुति ओ संस्कृत आ आन संस्कृतेतर साहित्यसभसँ ज्ञात होइत अछि कि हंसक धऽर आ गर्दनि धवल श्वेत वर्णक होइत छल जखनि कि लोल गाढ़ पीयर रंगक । लोल जाहि ठाम मूरीसँ जुड़ल रहैत छल ओहि ठामसँ आँखि धरिक स्थान कारी होइत छल ।
*८ - कैलास पर्वत पर मानसरोवरमे हंस रहैत अछि, ओतहिसँ ठण्ढीमे आबैत अछि आ फेर ओतहि चलि जाइत अछि । ई एकटा ईशारा थिक कि हिमालय वा हिमालयसँ आओरो आगाँ (उत्तर वा उत्तर-पच्छिम दिशि) हंस सभक मूल निवास स्थान अछि ।
*९ - विश्वक जलवायू आ मौसिम निरन्तर बदलैत रहैत अछि । केवल आजुक ‘हरित गृह प्रभाव’ तथा ‘वैश्विक गर्मी’ केर बात नञि अछि । किछु हजार वर्ष पहिनहु मौसिमक बदलावक संकेत आयुर्वेदक महान कृति “सुश्रुत संहिता”मे भेटैछ । जखनि कि हंसक प्रथमोल्लेख ऋग्वेदमे भेटैछ । आयुर्वेद अथर्ववेदक उपांग मानल जाइत अछि जे कि निश्चित रूपेँ ऋग्वेदसँ नऽव अछि ।
*१० - विगत कतेको सए अथवा हजार वर्षसँ हिमालयक दच्छिनमे आ खास कऽ दच्छिन-पूबमे हंसक प्राकृतिक रूपसँ आगमण नञि भेल अछि । ओहिसँ पहिने सम्भवतः “मूक हंस / म्यूट स्वान” (MUTE SWAN) ठण्ढीमे भारतक हिमालयसँ सटल क्षेत्रसभमे आबैत छल किएक तँऽ भारतीय वाङ्गमयमे वर्णित हंस केर विवरण ओकरहिसँ मेल खाइत अछि । ई हंस विश्व केर आन हंस आ जलपदक अपेक्षा कम हल्ला मचबैत अछि तेँ ओकरा अंग्रेजीमे “म्यूट स्वान” (MUTE SWAN) कहल जाइत अछि जकर मैथिली अनुवाद भेल “मूक हंस” । ई हंस पुर्ण रूपसँ बौक नञि होइत अछि अपितु अपेक्षाकृत कम बजैत अछि ।
*११ - “हंस” शब्द जखन अगबे प्रयुक्त होइत अछि तँऽ ओहि शब्दसँ जाहि विशिष्ट चिड़ै केर बोध होइत अछि से अंग्रेजीमे “स्वान” (SWAN) कहबैत अछि जकर गर्दनि अंग्रेजीक “एस” आखर सनि होइत अछि । ई “हंस” शब्दक विशिष्ट अर्थ भेल । “हंस” शब्द जखन हंस सदृश समस्त जलीय पक्षीक बोध करबैत अछि तखन ओहि मे हंस केर अलावे आन जलीय पक्षी (जेना कि - हंसक वा जलपद) सेहो आबैत अछि । ई “हंस” शब्दक सामान्य अर्थ भेल । जखन हंस शब्द आन कोनहु विशेषण या उपसर्गक संग (यथा - कलहंस, राजहंस आदि) आबैत अछि तँऽ ओहिसँ तदनुरूप आन कोनहु जलीय पक्षीक बोध होइत अछि ।
*१२ - भारतीय वाङ्गमयमे यद्यपि मात्र धवल-श्वेत हंस केर चर्च भेटैत अछि पर पृथिवीक दच्छिनी गोलार्ध केर महाद्वीप सभमे कारी हंस सेहो भेटैत अछि । दच्छिनी अमेरिका महाद्वीपमे हंसक जे प्रजाति भेटैछ तकर गर्दनि आ मूरी कारी तथा धऽर उज्जर होइत अछि । ऑस्ट्रेलिया महाद्वीपमे भेटए बला हंस केर मूरी, गर्दनि आ धऽर पूरा कारी होइत अछि ।
मैथिली पाक्षिक इण्टरनेट पत्रिका “विदेह” केर 195म अंक (01 फरबरी 2016) (वर्ष 9, मास 98, अंक 154) केर “बालानां कृते” स्तम्भमे प्रकाशित ।
Subscribe to: Post Comments (Atom)

robotstxt: allowed

filter: keep


text:
अहां सभ के मिथिलांचलक नववर्ष जुड़शीतल आओर सतुआइन केर शुभकामना. गाम घर सं बाहर रहला पर कई बेर पावनि-त्योहार के पता नहि चलैत अछि. मुदा एहि मे फेसबुक बड़ काज करैत अछि.
फेसबुक पर मिथिला-मैथिली सं जुड़ल कइटा ग्रुप अछि आओर अपन मैथिल भाई लोकनि दू-चारि दिन पहिनहिं सं शुभकामना के दौर शुरू करि दय छथिन्ह. एहि सं पता सेहो चलि जाएत अछि जे फलां
पावनि आबि गेल अछि.
अपन मिथिला मे पावनि-त्योहार के खास महत्व अछि. एहि मे जुड़शीतल... चौठचंद्र... कोजगरा... सामा चकेवा... मधुश्रावणी आओर दोसर ठाम शायदे देखय लेल मिलत. ई खासतौर पर मैथिल... मिथिलाक पावनि अछि.
जूड़शीतल दिन घर पर बिछावन पर सुतले रहैत छलौं कि दादी... मां सभ आबि लोटा मे जल लेने सभ के जूड़ाबैत रहैत छलीह. घरे के नहि आसपास के... टोलाभर के काकी... चाची... दादी सभ आबि माथ पर पानि डालि जूड़ाबैत छलीह... आशीर्वाद दैत छलीह.
सभ सं आशीर्वाद लs नहा-सोना...पूजा-पाठ कs सतुआ खाएल जाएत छल. एहि सं पहिने गोसाउन घर मे भगवती के आगां जौ...सतुआ...आमक टिकुला के चढ़ाएल जाएत छल. आजुक दिन पंडित जी के दान-दक्षिणा सेहो देल जाएत अछि.
हम सभ तं भोर मे सतुआ खा कादो-माटि खेलय चलि जाए छलहुं. बड़ मजा आबैत अछि गामक कादो-माटि खेलय मे. आई-काल्हि त देह मे कनि माटि लागि गेल त लोक लड़ाई-झगड़ा करय लागय छथिन्ह. मुदा गाम मे आजुक दिन एहन नहि होएत अछि.
ओना आब गाम मे सेहो लोक एहि सं दूर होए लागलखिन्ह. कादो-माटि कम खेलय छथिन्ह. मुदा एहि सं गामक पोखर...डबरा के सफाई सेहो भए जाएत छल आओर लोक के सेहो माटिक मसाज... उबटन लागि जाए छलन्हि. एहि सं कई तरहक रोगक निदान सेहो होएत अछि.
आजुक दिन तुलसी चौड़ा पर दूटा बांस के सहारे घैल सेहो लटकाएल जाएत अछि. घैल के पेनि मे छोट छेद करि ओहि मे कुश लगा देल जाएत अछि. ओहि कुश दsक जल धीरे-धीरे... ठोपे-ठोप तुलसी जी पर खसैत रहैत अछि.
मंदिर सभ मे शिवलिंग पर सेहो एहन कएल जाएत अछि. मास दिन एना चलैत रहैत अछि. चौबीसों घंटा घैल सं शिवलिंग पर पानि ठोपे-ठोपे खसैत रहैत अछि. आजुक संक्रांति सं अगिला संक्रांति तक जल चढैत रहैत अछि.
आजुक दिन कढ़ी-बड़ी सेहो बनैत अछि. गाम मे भात...कढ़ी-बड़ी... सहजन के सब्जी...आमक चटनी के आनंद लेल जाएत अछि. आमक टिकुला के चटनी आइए सं बननाए शुरू होएत अछि. एक तरहे आई सं एहि सीजन के नवका फसल के खनाय शुरू होएत अछि.
मुदा गाम सं बाहर रहय पर आब एहि सभके बस यादे करैत रहैत छी. पिछला बेर सामा-चकेवा के मौका पर यूथ ऑफ मिथिला के तरफ सं...भवेश नंदनजी सभ के तरफ सं दिल्ली के बिरला मंदिर मे सभ मैथिल लोकनि के जुटानी भेल छल.
एहि ठाम सभ गोटे मिल क सामा चकेवा खेलने छलखिन्ह. उम्मीद अछि जे गाम सं बाहर दोसर पावनि –त्योहार मे ओहने मिलय-जुलय के किछ प्रयास कएल जाएत. जहि सं हमरा सभ के संग नवका पीढ़ी सेहो अपन मैथिल पावनि-त्योहार... संस्कृति सं जुड़ल रहि सकताह.
अहां सभ के एक बेर फेर सं जूड़-शीतल... सतुआइन केर शुभकामना.
हमर ईमेल:-hellomithilaa@gmail.com


text:
छठि-परमेशरीक घाटपर सुरूजक आगमन भऽ गेल। घाटपर छिड़ियाएल बाल-बोधसँ लऽ कऽ सियान-चेतन तकक मनमे पावनिक पाबन परसाद पेबाक आशा जगल। जगबो केना ने करैत, एक तँ सरदीक सुरूजक अर्घ्य दोसर कुश-उपारसँ लऽ कऽ जल-अर्पण मतर-पितर भोजन दानक संग नवमी-दशमी, कोजगरा-दियारी, भरदुतियाक पतियानीक सजल छठि-परमेशरीक सतमीक सुरूजक दर्शन ने छी। एते दिन कुश अर्पणक प्रक्रिया छल मुदा आब कुशियारक प्रक्रिया ने चलत। पोखरिक चारू भीरक गाछ-बिरिछ, तलावक जलक जाठिक संग जलकर ऊपर चमचमाइत सुरूजक चमकी पसरि गेल। पसरि गेल घाटपर सजल छठिक डाली ऊपर। एकसँ एकैस सूप, डगरा, डगरी, कोनियाँ, सुपती सजल घाटपर ठकुआएल भुसवा मने-मन छगुन्तामे पड़ल अछि। कनकनाइत मन पटपटेलै-
Saturday, November 22, 2014
ठकुआएल भुसवा
ठकुआएल भुसवा
छठि-परमेशरीक घाटपर सुरूजक आगमन भऽ गेल। घाटपर छिड़ियाएल बाल-बोधसँ लऽ कऽ सियान-चेतन तकक मनमे पावनिक पाबन परसाद पेबाक आशा जगल। जगबो केना ने करैत, एक तँ सरदीक सुरूजक अर्घ्य दोसर कुश-उपारसँ लऽ कऽ जल-अर्पण मतर-पितर भोजन दानक संग नवमी-दशमी, कोजगरा-दियारी, भरदुतियाक पतियानीक सजल छठि-परमेशरीक सतमीक सुरूजक दर्शन ने छी। एते दिन कुश अर्पणक प्रक्रिया छल मुदा आब कुशियारक प्रक्रिया ने चलत। पोखरिक चारू भीरक गाछ-बिरिछ, तलावक जलक जाठिक संग जलकर ऊपर चमचमाइत सुरूजक चमकी पसरि गेल। पसरि गेल घाटपर सजल छठिक डाली ऊपर। एकसँ एकैस सूप, डगरा, डगरी, कोनियाँ, सुपती सजल घाटपर ठकुआएल भुसवा मने-मन छगुन्तामे पड़ल अछि। कनकनाइत मन पटपटेलै-
छठि-परमेशरीक घाटपर सुरूजक आगमन भऽ गेल। घाटपर छिड़ियाएल बाल-बोधसँ लऽ कऽ सियान-चेतन तकक मनमे पावनिक पाबन परसाद पेबाक आशा जगल। जगबो केना ने करैत, एक तँ सरदीक सुरूजक अर्घ्य दोसर कुश-उपारसँ लऽ कऽ जल-अर्पण मतर-पितर भोजन दानक संग नवमी-दशमी, कोजगरा-दियारी, भरदुतियाक पतियानीक सजल छठि-परमेशरीक सतमीक सुरूजक दर्शन ने छी। एते दिन कुश अर्पणक प्रक्रिया छल मुदा आब कुशियारक प्रक्रिया ने चलत। पोखरिक चारू भीरक गाछ-बिरिछ, तलावक जलक जाठिक संग जलकर ऊपर चमचमाइत सुरूजक चमकी पसरि गेल। पसरि गेल घाटपर सजल छठिक डाली ऊपर। एकसँ एकैस सूप, डगरा, डगरी, कोनियाँ, सुपती सजल घाटपर ठकुआएल भुसवा मने-मन छगुन्तामे पड़ल अछि। कनकनाइत मन पटपटेलै-
“कहू, एहेन हेबा चाही?”
अपने फुड़ने भुसवा बड़बड़ाइत, मुदा कियो डालमे सुनिनिहार नै। ओना रंग-रंगक वस्तुसँ सजल डाल। जहिना बरसा-जाड़क बीच संगमक चान-सुरूज शीतसँ शीताएल तहिना घाटपर पसरल सूप, डगरा आ कोनियाँ-सुपती सेहो। भिनसुरका अर्घ्यक सुरूज जकाँ उगैत आदी, हरदी, अरूआ, खमहरूआ, सुथनी माटिक तरक, माटिक ऊपर पसरल खीरा, सजमनि, नारिकेल, केरा इत्यादि, तहिना धरतीसँ अकास धरिक सजल आगन्तु कुशियारक संग भुसवा-ठकुआ पँचमुखी दीपक आगू। मुदा छठिक सँझुका अर्घ्य जकाँ ठकुआक गहुमक संग तेलक सेरसोकेँ तँ जेबाक सेहो छइहे। तेतबे किए अँकुरैत अँकुरी तँ ऊपरेसँ अपन बलिदान करैले तन-फन सेहो करिते अछि। कुशियारो कौल्हमे पेराइले तैयारे अछि। जँ से नै रहत तँ मिसरी केना बनत। असगरे भुसवा बुदबुदाएल मुदा कियो ने कान देलक आ ने बेथा बुझलक। फेर ठोर पटपटबैत भुसवाक मुहसँ निकलल-
“कहू! जे आगूक जनमल ठकुआ छी, तखनि केहेन कड़ुआएल बात छै जे जहिना सभ दिन गुड़कैत रहलेँ तहिना गुड़कैत रहमेँ। हमरा जकाँ तोरा आसन-बासन हेतौ।”
बुदबुदाइक वेगमे भुसवा बुदबुदा तँ गेल मुदा लगले मन घुमलै। घुमिते उठलै, मनोक तँ यएह ने चालि छै, जखनि खुशी रहैए तखनि नचबो करैए, गेबो करैए। नाचियो-नाचि आ गाबियो-गाबि दुनियोँकेँ देखबैए आ दुनियोँकेँ देखैए। मुदा वएह मन जखनि कोनो बाएबे दुबराए लगैए तखनि अपनो दुबराइत रहैए आ दोसरोकेँ दुबरबिते छै। भरिसक तहिना ठकुआकेँ भऽ गेलै। आकि धन-बुबकी पकड़ि लेलकै। मुदा जहिना बिनु गाड़लो बाँसक खुट्टाकेँ जँ दुनू भाग[1] डोर पकड़ि खींचल जाइ छै तखनि असथिरसँ ठाढ़ भऽ जाइ छै। असथिर होइत अपन पुरखा दिस तकलक तँ बूझि पड़लै जे हुनकर सिरजनमे केतौ भेद-कुभेद नै भेल छन्हि। पृथ्वी जकाँ गोल-मोल बना गुड़काउ बनौने छथि किए केकरो ऊपर अपन पसरल भार देब, तँए कि ओकरा[2]सँ कम भारी छी। ने नै दौड़ कऽ चलल हएत, नहियोँ तँ नहियेँ चलल हएत। नै डेगे-डेग मुदा गुड़कुनियाँ कटैत नै चलल हएत से केकरो कहने थोड़े हेतै, एते तँ अपनो अपन परिचए अछिए। जखनि बिनु पएरे ठाढ़ होइते छी, गुड़कैत चलिते छी तखनि किए केकरो आँखि गुरेड़ब अाँखि दबि दाबि लेब। मनक उष्मा जगलै। आगू तकलक तँ केतौ किछु ने नजरि पड़लै। जखनि कि फूल-पात, तीमन-तरकारीसँ लऽ कऽ फल-फलहरी धरिसँ सजल डाली अछि। होइतो अहिना छै जे हजारो-लाखोक भीड़मे जहिना प्रेमी अपन प्रेमिका छोड़ि किछु ने देखैए तहिना भुसवाकेँ ठकुआ छोड़ि किछु ने नजरिपर एलै। खसल आँखि जहिना उठि कऽ आगू देखए चाहैए तहिना भुसवाक नजरि सेहो उठल। उठिते हिया कऽ ठकुआ दिस तकलक। तकिते देखलक जे जहिना नजरि दाबि ठकुआ बाजल छल तहिना किछु आगूओ बाजए चाहैए। जखनि आगूओ बजैले मन लुसफुसाइते छै तखनि किए ने कनीकाल बिलमि देखिए लिऐ जे की बजैए। जेहेन मुँह तेहेन बोल, आकि जेहेन मुँह तेहेन थापर, दुनूक बीच तँ समगम अछिए। जिज्ञासु नजरि भुसवा ठकुआ दिस नजरेलक। अपना ताले बेहाल ठकुआ जे बाल-बोध हुअए आकि चेतन जखने डालीक उत्सर्ग हएत तखने पहिल हाथ एम्हरे ने बढ़त। ई प्रतिष्ठा केकरा छै, से कियो बाँटि लेत। तँए कियो मुँहक बात छीन लेत। केहेन गबदी मारि भुसवा बजै छल, जेना बूझि पड़लै जे कियो सुनबे ने केलक। जेकर असार-पसार एते छै तेकर कान हाथी जकाँ नै तँ बिज्जी जकाँ हेतै। जेना-जेना ठकुआक मनमे भुसवा गुड़कैत रहै तेना-तेना ठकुआक रीश बढ़ल जाइ। रीशसँ रीशिया ठकुआ बाजल-
“केतबो बानर जकाँ नांगरि पटैक कऽ रहि गेलेँ कहाँ एको धूर जमीन-जत्था अपनो पएर रोपैले भेलौं, जहिना बाप-दादा गुड़कैत एलौ तहिना गुड़कैत रहमेँ।”
ठकुआक बात सुनि भुसवा मने-मन कोशाएल, बाजल किछु ने। मनमे उठलै, क्रोधमे किछु बाजब आकि करब, दुनू अनुचित हएत। मुदा लगले फेर भेलै जे एकर माने ई नै ने जे ने किछु बाजी आ ने किछु करी। फेर भेलै जे अखनि तामसमे छी अखनि ने किछु बाजब आ ने करब। जखनि मन असथिर हएत तखनि ठकुआक विदाइक विचार करब। लगले मनमे उठलै, कहू जे केहेन हरामी अछि जे जेते गुरुत्व हमरा अछि तेकर अदहो हेतै कि नै हेतै। मुदा हाथीक सिकड़ी डोलबिते अछि। आब कि काेनो ओ जुग-जमाना रहल जे पौआही भुसवा आ पौआही ठकुआ लोक बनौत। आब तँ ग्रामक हिसाबसँ लोक बनबैए। मुदा ई बुझबे ने करैए जे रोट रोटी कहि देने रोट रोटी भऽ जाइ छै, रोटक अपन सभ किछु छै ओहिना ने घड़ी पावनिक परसाद छी। तेतबे किए...। सबा सेर चिक्कसक ओहन भोज्य भक्ष बनौल जाइए जे पावनिक पावन छी। फेर मन बदललै। बदलिते उठलै, जहिना पृथ्वी गोल, तहिना सूर्य-चान गोल, तही देखि कऽ ने विधाता हमरो गढ़ि गुड़का धरती दिस ढकेलि देलनि। अनेरे ठकुआक बातकेँ बतंगर बना मनकेँ ओझरौने छी। मुदा जहिना ठकुआ हमरा आँखि देखबैए तहिना तँ अनको देखौतै, एका-एकी आकि एकेबेर देखा तँ सभकेँ सकैए। मुदा से देखेबो केना करत, जेते जगह ठकुआ पकड़ने अछि तइसँ बेसी माटिओ तरक छी तैयो अरूआ तँ पकड़नहि अछि। तहिना सजमैनो आकि नारिकेलो कम छेकने अछि। मुदा अपनो दादा[3] तँ धरतीसँ अकास धरि पकड़नहि अछि, तँए अपन बेथा अपने घर किए ने राखब जे अनेरे चौगामा बान्हब। चाउरक संगी विधाता गुड़केँ मिला पठौलखिन तहिना ने ठकुओकेँ गहुमक चिक्कसक संग गुड़ो आ चिकनैओ मिला देलखिन। अइमे ठकुआक अपन गलती नै विधाताक चाकक दोख भेल। तइले अनेरे किए मन मर्दन करब। मुदा चुपचाप सहियो लेब नीक हएत? सहबो तँ लोक ओइ पावनिमे करैए जइमे फल-फलहरी पबैए! तखनि? तखनि यएह नीक जे डालीक सभकेँ अनेरे किए बुझारतमे बरदेबै, अपन वंशक कुशियार भेला, किए ने ओहए ठकुओकेँ अा हमरो बुझा-सुझा कऽ मेल-मिलान करा देता। कोनो एक दिनक नै ने छी, जे झगड़ा करि कऽ चाहे तँ गामे छोड़ि देब आकि गामे छोड़ा देबै। तइसँ तँ पावनियेक नोकसान हएत। साले-साल संग मिलि रहैक अछि, जखनि केकरो कमाएल कियो ने खाइए तखनि किए केकरो कियो आँखि बरदास करत। किए ने अपना आँखिए अपन रस्ता देखैत डेग उठौत। नीक सएह हएत, कुशियारो दादा की कम बुझनुक छथि, हुनका कि नै बुझल छन्हि जे केना नेना-भुटकाक स्कूलमे, आ तिला संक्रान्तिमे चाउरक संग बँटेला। जखनि पिसाएलो ने छेलौं, तहियेसँ संगी छथि। आब तँ सहजे तेना मिलि गेल छथि जे विलगाएबो कठिन अछि। फेर ललका चीनी बनैत, गुड़क सुआद कम करैत उजरा चीनीबनि, रंग-रंगक मिठाइ बनैत मिसरी गोला बनि देवालय पहुँच गेला, आब तँ सहजे जुग बदलल, जमाना बदलल, जइसँ वेचारा मिसरीओ गोलासँ टूटि मोटका चीनी-दाना जकाँ सुपारी-टुक भऽ पान-फूल भऽ गेला। मुदा तँए कि छठि-परमेशरीक घाटपर ओधिक िसर सहित फुनगीक गोभ धरि धाट नै धड़ै छथि? धड़िते छथि। अखनो गंगा-घाटमे साइयो बोझ कुशियार तँ छठिक घाट छेकिते अछि। ई दीगर भेल जे गुड़ बनि जखनि ठकुआ संग रहए लगला तखनि फेँट-फाँट शुरू भऽ गेल। कियो गुड़ घाउ दुआरे गुड़ छोड़लनि तँ कियो डोमीन कहि-कहि छोड़ि उजरा चीनीसँ चिनराबए लगला। मुदा तँए कि मिसरीक उसरन भऽ गेल, भलहिं कतरा सुपारी जकाँ किए ने बनि गेल हथु।
छठि पावनिक प्रेमी मनमोहन कौलेजक छुट्टी पेब गाम आएल। ओना गाम ई अजमा कऽ आएल जे नीक जकाँ छठिक सँझुका-भोरूका अर्घ्य दानक दर्शन करब। धड़फड़ीमे एक दिन पहिने आबि खरना दिनक रबाइस-फटाकाक अवाज सुनि मन बहमि गेलै। मुदा दिल्लीक लड्डू जकाँ ने छोड़ने बनत आ ने खेने बनत। जेते पोखरि-झाँखरि चिक्कन करै छी तइसँ बेसी हवामे भोक्कन सेहो करिते छी। छठिक अर्घ्य उठैसँ घण्टा भरि पहिने मनमोहन घाटपर उपस्थिति दर्ज करेबा लेल तैयार भऽ दरबज्जापर बैसल। रबाइस-फटाकाक अवाजसँ मन दलमलित भऽ गेलै, आँखि बन्न कऽ साहोर-साहोर करए लगल। लोको तँ लोके छी एकटा बीत भरिक ठण्का डरे तँ गाम-गाम लोक साहोर-साहोर करैए आ जैठाम ठण्केक बाढ़ि आबि रहल छै तैठाम जँ ओछाइन धएल बुढ़-बुढ़ानुस पावनि बिगाड़िए देता तँ तइमे हुनकर कोन दोख। मुदा तैयो गारि-फज्झति तँ सुनबे करता जे ढंश कऽ देलक। ओही अवाजमे मनमोहन अकानए लगल जे अखनि तक कोनो घाटक ढोलक अवाज कहाँ कहै छै जे ‘ठकर-ठकर ठकुआ द दे।’ ओ तँ अर्घ्य दानसँ पहर भरि पहिने अवाज दिअ लगै छल। ओह, भरिसक अखनि देरी अछि। मने-मन विचारिते रहए कि अंग्रेजी बाजाक अवाज एकटा घाट दिससँ उठल। ओना जेबिए-जेबी मोबाइलोक उठिते छल। ढोलियाक केतौ दरस नै पाबि मन आगू बढ़लै, बढ़िते उठलै छठि-सतमीक सुरूजक अर्घ्य। आइ डुमैत सुरूजक अर्घ्य दान हएत आ काल्हि उगैत सुरूजक। मुदा की सतमीए सुरूजक अर्घ्य छठिक साँझमे पड़ल आकि एक दिन पहिलुका? छठि-सतमीक बीचक बोनमे मनमोहनक मन उमड़ए-घुमड़ए लगल। उमड़ैत-घुमड़ैत एकटा गाछ तर पहुँचिते देखलक जे अदौसँ मिथिलाक चलनि रहल जे दरबज्जापर आएल पाहुनकेँ अबितो आ जाइतो मधुर मुस्कानसँ काजक महिमाक संग नमस्कार-पाती होइत अाबि रहल अछि। जनमो सोहर मरनो साेहर। मुदा पहिने एबा काल अबैक सोहर होइ छै पछाति जेबाक कालक। तैसंग ईहो तँ अछिए जे छठियेक सतमी होइ छै। भूते-वीर्तमान आ वर्तमाने भविस। विचारमे डुमल मनमोहनक भक्क तखनि खुजल जखनि घाटसँ घुमल डाली आँगन पहुँच गेल। सेहो कि ओहिना खुजलै? नै! जखनि अँगनाक धिया-पुता ठकुआ-केरा ले काँइ-किच्चरि करए लगल। भक्क टुटिते हरेलहा लोक जकाँ मनमोहन उठि कऽ लगले आँगन दिस जाए तँ लगले दरबज्जापर आबए, बाजए किछु ने। अपन हारल के बजैए जे मनमोहन बाजत। मुदा मनमे कचोट तँ उठिते रहै जे केतए एलौं तँ केतौ ने। मुइला पछाति जहिना लोक बुझैए। से जहिएसँ ज्ञान-परान भेल तहिएसँ मनमे छल जे छठि-परमेशरीक घाटक अर्घ्यक दर्शन करब। फेर मनमे भेलै जे दुनू साँझक अर्घ्यक अपन-अपन महत आ महिमा छै। कूर चढ़ल चौमुखी, पँचमुखी दीपक रोशनीक रोसनाइ जेहेन छठिक घाटक हएत तेहेन सतमी-घाटक थोड़े हएत। कियो भरि दिन हेराएल साँझमे पहुँच गृह विश्राम करैए तँ कियो भरि राति हेरा भोरमे पहुँच गृह विश्राम करैए। भेल तँ एके स्वर, एकटा भेल भरि राति आ एकटा भेल भरि दिन। तैसंग पहुँचबो एके भेल, मुदा भेल संधिस्थलपर। हारि-जीतक बीच संधियो तँ दोहरी अछिए, एकटा अछि भिनसुरका आ दोसर अछि सँझुका। ओना भलहिं किछु काज भिनसुरकामे बरजित अछि तँ किछु सँझुकोमे तँ अछिए। तँए एकनाम संधिभूमि रहितो दुनू एक्के रंग घटकेँ घटवार बना घाट थोड़े पार करत। एकटा असीम इजोत तँ दोसर असीम अन्हार। अन्हार-इजोतक बीच अबिते मनमोहनक मन हटैक गेल। ने आगू डेग उठै अाने पाछू। एक दिस अकास ठेकल पहाड़ तँ दोसर दिस पताल टुटल समुद्रमे वौअए लगल। मुदा मनुखो तँ मनुखे छी जेहने ओकरा-ले पहाड़ तेहने पहाड़ो आ पहाड़क किनछरिक बोनो। तहिना समतल भूमिओ आ डोहो-डावरक संग पोखरिओ-झील, सरोवर, नाला, नाली, मुइल-जीत धार-धुरक संग पताल टुटल समुद्रो! मनमोहनक मन ठमकि गेल। ठमकिते मन ठनकलै। ठनकलै ई जे औझुका नीक-बेजए केलहाक काजो तँ भुताइए जाएत, मुदा जाइके तँ अछि काल्हि दिस। फेर मन भोथियेलै। भोथियेलै ई जे हमहींटा एहेन भोथियेनिहार छी कि आरो लोक अछि? ओना केकरो अपन दिन-रातिक काज-भार थोपल छै मुदा भोथियेलहोक बोन तँ छोट-छीन नहियेँ अछि। भोथियाएबो कि एक्के रंगक अछि। एक रंगक रहैत तँ मौसमक अनुकूल ओ उपटियो सकै छल माने ई जे अपना ऐठाम मालदह आम साइवेरियामे थोड़े हएत, मुदा एकर माने ई नै ने जे साइवेरियाबलाकेँ आम सन फल नै भेटैत होइ। मनमोहनक मन फेर भटकल। भटकलेपर ने कियो हेराइतो आ भोथियाइतो अछि। फेर भेलै जे अनेरे दुनियाँ दिस तकै छी। अपन घर इजोते ने, आनक इजोत करब। ई बात जरूर जे बोनमे हमरा सन बहुत भोथियाएल हेराएल अछि, जखने डेग उठाएब आकि भोथियेलहा भेटए लगत। अनेरे तँ दुनू गोरे संगी हएब। जखने संगी हएब तखने दू-दूटा हाथ-पएर, आँखि, कान, नाक भेटत, मुँह ने एकेटा भेटत, तइले की हेतै, बेरा-बेरी दुनू गोरे बाजब। बेरा-बेरीक माने ई थोड़े हएत जे ओ किछु बाजत आ अपने किछु बाजब। काेनो चीजकेँ ओकरो आँखि देखतै, कान सुनतै आ अपनो तँ देखबे-सुनबे करब। ओकरे जड़ि पकड़ि दुनू गोरे गप-सप्प करब। जखने दुनू गोरे अपन-अपन विचार व्यक्त करब तखने ने दुनूकेँ मेदहा भऽ जाएत। फेर मन ठमकलै। ठमकलै ई जे एक गोरे ओहेन होइए जे काजक भीरे ने जाइए, मुदा अपन तँ से नै भेल। कौलेजमे अही[4] निविते छुट्टी भेल, हमरेटा-ले नइ, सभले भेल। मुदा भेटलै तँ ओकरेटा जे छठि-परमेशरीक सँझुका अर्घ्यक दर्शन केलक। मुदा हम तँ नियारिते रहि गेलौं, देख नै पेलौं। आखिर एना भेल किए? उपासककेँ अपन उपासक संग संकल्पो करए पड़ै छै। संकल्पे व्रती बनबै छै, जइसँ व्रत उपास करैए। हम तँ ओहन हेरेनिहार भऽ गेलौं जे जखनि हाथमे घड़ी, मोबाइलमे घड़ी, रेडियोमे घड़ी, टाबरक ऊपर घड़ी छल मुदा तखनो समए ससरि गेल आ बूझि नै पेलौं! किछु हएत तँ दीयाक ज्योति जे सँझुका घाटकेँ ज्योतिर्मय करत ओ भिनसुरका थोड़े करत! करबो केना करत? कोनो वस्तुक आनन्द ओकरा बेसी भेटै छै जेकरा अभाव छै। मुदा हूसल-बीतल कालपर बेसी अपसोचो करब आकि कानबो-खिजबो करब सेहो तँ बेसी नीक नहियेँ हएत, मुदा घड़ी-पहर देखि कऽ घाटपर पहुँचब अछि, जँ आनक आशा-बाट देखए लगब तँ अपनो आशक-बाट भटैक जाएत। मनमोहन मनमे रोपि लेलक जे समए-पहर देखि भोरमे घाटपर जरूर पहुँचब।
हारि-थाकि मनमोहन अन्तिम विचार कऽ लेलक जे नियत समैपर घाटपर पहुँचब अछि, ओना जे पहिने गेनिहार रहत ओ तँ रहबे करत, पछुएलहा ने पाछूकेँ जाएत मुदा अपनेने उजगुजेलहा जकाँ नै ने पहिने पहुँचल रहब, तइसँ की हेतै, समैपर पहुँचला जकाँ सभ कथुक दर्शन तँ हेबे करत।
सुतैबेर रातिमे जखनि मनमोहन सिरमापर मुड़ी रखलक आकि भुक दऽ भोरका काज मनमे उचरि गेलै। उचड़िते ठेकनबए लगल जे तीन बजे भोरमे घाटपर पहुँचब अछि। जाबे पहुँचब नै ताबे कौलेजसँ एलहा फल की भेटत। मुदा तीन बजेमे नीन टुटत? ओ तँ असली सुतै बेर छी! ओही कालमे ने वसन्ती राग चलै छै, विराग चलै छै, अनुराग चलै छै, चिराग चलै छै, नै जानि आरो की सभ चलै छै। फेर मन ठमकलै। ठमकलै ई जे अनेरे अखनि मन-मर्दन करब तँ मने उजगुजा जाएत जइसँ नीने ने औत, जँ कनी-मनी भको लगत तँ चहाएल मन चहा-चहा उठत। जखने से भेल तखने आाँखि कड़ुआ जाएत, भोरमे जे घाटपर पहुँचबो करब तँ यएह ने हएत जे कड़ुआएल नजरि नजरा करिया सियाही पकड़ा देत। ओह! तइसँ नीक जे मन मारि अखनि आँखि मूनि ली। अन्नक निशाँ चढ़बे करत, नीन एबे करत। मुदा अधनीनाकेँ कहि देबै जे भाय, तीन बजे घाटपर जाइके अछि, कनी-काल अङ्गोछो-मङ्गोछोमे लगत, तँए अढ़ाइ बजे तूँ हटि जाइहऽ। जान छोड़ि दीहऽ। कौलेजसँ छुट्टी अही दुआरे भेल अछि।
ओना घड़ीओमे आ मोबाइलोमे एलार्म भरि देलक, मुदा अढ़ाइ बजेमे जखनि घड़ीओ आ मोबाइलोमे घड़ी-मिनट बाँकीए रहै आकि नीनियाँ देवी अपने ससरि गेलखिन। ससरिते घड़ीओ बाजल आ मोबाइलो बाजल। एक तँ मनक घड़ी-घण्ट दोसर घड़ीक घोल आ तेसर मोबाइलिक घोल। मनसँ मशीन तक अनघोल कऽ उठल। समए पेब मनमोहन फुड़-फुड़ा कऽ उठल। काजक रूटिंग दिस तकलक तँ बूझि पड़लै जे नीन हटला पछाति पहिने लेटरीन जाइ छी, हाथमे ब्रश नेने जीह-दाँत मजैत चारि डेग टहलि अबै छी, तखनि कुर्ड़ा-आचमन कऽ लोटा भरि पानि पीबै छी, चाह पीबै छी, पान खाइ छी, तखनि ने कोनो काज दिस तकै छी। मुदा अाइ तँ काज दिस ताकब नै, दर्शन करब अछि। तँए रूटिंग बदलब जरूरी अछि, दरसनियाँ घाटपर बिना मुँह धोने केना जाएब। लेटरीन समैमे चारि घण्टा देरीओ अछिए। सहए केलक। चारि मज्जन कऽ मुँह-हाथ धोइसँ निवृत होइत असगरे घाट दिस मनमोहन विदा भेल। दरबज्जासँ उतरिते कानमे ढोलक अवाज एलै। ढोल छी आकि ढोलक? जँ ढोल हएत तँ छठिक घाटक हएत नै जँ ढोलकक हएत तँ केतौ नाच-तमाशाक हएत। ओना छठियो घाटपर नाच-तमाशा सेहो होइते अछि। जे दरसनियाँ छल से देखनियाँ भऽ गेल। मुदा जेतए जे भेल से होउ, अनेरे मनकेँ मरूअबै छी। कानक पाछू हाथ रखि देवालय स्थानक अवाज अकानलक तँ बूझि पड़लै जे ढोलेक अवाज छी। एक लय एक सूर, अष्टयामक राम-धुन जकाँ अछि। ‘ठकर-ठकर ठकुआ दे।’ ठकुआ मगैए पूरी नै। तहूमे पूरी तँ आरो गजपट भऽ गेल अछि, केतौ चीनियाँ पूरी, तँ केतौ गुड़िया पूरी, तँ केतौ दलिया संग नोनपुरिया बनि गेल अछि, मुदा ठकुआ अखनो अनोना रवि जकाँ नोनसँ परहेज केने अछि। ओ ठकुआ। वएह-वएह पौआही, जे झँप्पासँ नापल रहैए। मनमोहनक मन मानि गेलै जे घाटक ढोल बाजि रहल अछि। आकि तही बीच बड़का रबासिक अवाज उठलै। एक-घाट, दू-घाट, पोखरिक चौबगली घाटपर। दूषित घुआँ गाम भरिमे अपन महक पसारि रहल छल। छठिक डाली पसरल परसादक सुगंध नै, बारूदक गंध। मुदा मनमोहनक मनमे रमल नै। रमबो केना करैत, जखनि एक रसक रसिक रसिया रास करत तँ ओ वृन्दावन छोड़ि जाएत केतए। जेतए वृन्दावनेश्वरी छोड़ि दोसरक बास नै होइ।
घाटपर पहुँचिते मनमोहन महारसँ ससरि पानिक किनछरिमे डाला-डाली सजल देखि सहजि गेल। चौमुखी-पँचमुखी दीप-कूरपर अनहरिया पखक तिरोदसीक चान सन मलिन होइत दीयाकेँ देखि अपनो मन मलिन हुअ लगलै। मुदा पानिक बीच तँ देखि पड़िते रहै। सुपती-कोनियाँ बदलि, पित्तरिबला कोनियाँ घाट पकड़ि रहल अछि, भलहिं अगहनक धानसँ भेँट हुअए आकि नै मुदा सूप-कोनियाँ तँ नीक भाइए गेल अछि, जइसँ जिनगी भरि चलैक आशा तँ अछिए। हाथीओ जेना हहरि गेल। ओ तँ राजा-रजवारकेँ हहरने भरिसक हहरल। मुदा केराक घौड़ आ कुशियारक मन मुस्की मारिए रहल अछि। केना ने मुस्की मारत, जहियासँ छठि आएल तहियाक संगी दुनू अपन साम्राज्य सेहो भकराड़ बनौनहि अछि, तँए दुनूक मन खुशी। जे केरा एक छीमी, एक छीमी करि कऽ कुरबा, कोशियामे परसाएल रहै छल से अपन साम्राज्य बढ़ा छीमीक संग सौंसे घौरे पकड़ि लेलक। तहिना कुशियारो अपन गृहवासू जकाँ टोनीक संग अपनो अकास पकड़ने ठाढ़ अछि। तैसंग गुड़ बनि भुसवा-ठकुआ पकड़ि चीनीक खाजा, लड्डू धरि पकड़नहि अछि तँए खुशी अछिए। मुदा भुसवापर नजरि पड़िते देखलक जे रूष्ट भेल भुसवा चुपचाप एकवाहि भेल गुड़कि कऽ कतवाहि धेने अछि। मुदा मन तम-तमाइते छै। ओना कुशियारकेँ पंच मानि ठकुआपर पनचैती बैसेबे करत। एक टकसँ मनमोहन भुसवाकेँ देखि अँकुरी सभ दिस नजरि बढ़ौलक तँ बूझि पड़लै जे अपने मोने सभ मगन अछि, कियो केकरोसँ लागि-भागि नै रखने अछि, सभ शरणागतिक अवस्थामे पवनियाँ-मनकमना पुरबै पाछू लगल अछि, केकरा एते छुट्टी छै जे गामे-गाम पनचैती केने घुरत। एक दिस बेटीकेँ बापक सम्पतिमे हिस्सेदारी छै, तँ दोसर दिस सासुरक दहेज बाधित छै! केना ओझरी छूटत। कियो पिता अपना बेटीकेँ जेते अधिक पढ़बै पाछू समए आ पाइ खरच करै छथि तेते ओ नै बुझै छथिन जे दहेजो ओते बेसी दिअ पड़त। जइ जमाएकेँ पढ़ल-लिखल कन्या भेटल, तैसंग ओकातिक हिसाबसँ दान-दहेज भेटल, शुरूसँ अन्तिम समए-बिआह धरि जेकर सेवा पाछू माता-पिता अपन शक्ति लगौलनि तइ बेटी-जमाएसँ माता-पिताकेँ की भेटलनि? लगले मनमोहनक मन हटकल। हटकिते भुसवापर नजरि गड़ौलक। वेचारा किए रूष्ट अछि?
सूपमे राखल सीम जकाँ नै, गोलका भाँटिन जकाँ भुसवा गुड़ैक कऽ सूप-कोनियाँमे कोणसँ कनखियाइत डालीमे रखल कुशियारक टोनीकेँ पकड़लक। पकड़िते बाजल-
“भाय, तोरे खनदानक हमहूँ छी आ ठकुओ अछि...।”
बिच्चेमे कुशियारक टोनी समर्थन दैत बाजल-
“एकरा के काटत, सभकेँ बूझल छै।”
कुशियारक सह पाबि भुसवाक मनमे जगल, नीक संगी भेटल। अपन नचारी सुनबैत भुसवा कुशियारक टोनीकेँ कहलक-
“भाय, अपनैती बात छी, बदना हाल बदनियाँ जानए आ बदनियाँ हाल बदना जानए।”
फेर सह दैत कुशियार बाजल-
“तेहेन समए-साल भऽ गेल अछि जे अपनामे मीलि कऽ नै रहब तँ दोसर भगाइए देत।”
कुशियारक तोष-तुष्टि देखि भुसवाक सम्बन्ध आरो बढ़ल। प्रेमी प्रेमिकाक पहिने जहिना मनक टोबनियाँ करैत, तहिना आसे-आसे मन घुसकबैत भुसवा बाजल-
“भाय की कहबह, अपन मारि खाएल केकरा कहबै, आ जँ नै कहबै तँ मनक रोग छी, मनरोग भेल जँ कहीं मृत्यु भेल तँ नरक छोड़ि सरग जा हएत?”
भुसवाक बातक भाँज कुशियार बुझबे ने केलक। बिनु बूझल-गमल बातक उत्तर देब अनुचित छी। मुदा ईहो जँ खोलि कऽ बाजब जे भाय, तोहर बात नीक नहाँति नै बुझलिअ, कनी नीक जकाँ बुझा दैह। मुदा एते सुनै अा बुझैक पलखति अछि, कनी कालमे घाट उसरत। सबहक अपन-अपन दुनियाँ छै, अपन-अपन संगी छै। पान-सात बर्खक धिया-पुता भुसवा-ठकुआ पकड़त आकि नमहर देखि कुशियारक टोनी पकड़त। मुदा बेरादरीक बात छी, केना मुँह फोड़ि कहबै जे तूँ कष्टमे पड़ल रहऽ। बाजल-
“भुसवा भाय, अहाँ कनै किए छी, बड़का भैया[5] ठाढ़े छथि, हुनका अखनि कियो छूतनि, जखनि डालीक सभ सठि जाएत तखनि हुनकर भाँज औतनि, तँए हुनका बेसी पलखैतियो छन्हि, चलू हुनकासँ भेँट करा हमहूँ अहाँ दिससँ समर्थन कऽ देब। ओ निवटा देता।”
भुसवाक मन दस-आना-छह-आना हुअ लगलै। तेहेन समाजमे पड़ि गेल छी जे के केकर सुनत। अपने बेथे बेथाएल अछि। मुदा तँए कि हमर हक-हिस्सा नै अछि। छठिमे ठकुआ भलहिं आँखि देखबए मुदा दुरगमनियाँ कनियाँ संग महिना-दू-महिना हमरा छोड़ि कऽ जीवि सकैए। फेर मनमे भेलै जे अपनापर नै नितराइ। ई कि कोनो झूठ छिऐ जे आब दुरागमने ने अछि तँ तेकर साँठ-उसार कथी हएत। मनमे उठिते भुसवा ठकुआ गेल। ठकुआइते नजरि ठकुआपर पड़लै। मनमे खुशी भेलै, जे जेहने गति हमर भेल जाइए तेहने तँ अोकरो भेल जाइ छै, तखनि रूआबे केते दिन चलतै। मुदा लगले मनमे उठलै, जहिना हम तहिना ठकुआ लोकक हाथक बनौल छी। विचार बदलतै हाथ बदलतै, हाथक बौस बदलतै। मुदा हमरे सन गुणगर वेचारा शरीफा किए घाट छोड़ि देलक? छठि घाटक डालीक तँ फल छी शरीफा? भुसवाक मन शरीफाक दुर्दिनपर गेल। जँ छठिक घाटक फलक अधिकार केकरो छै तँ शरीफोकेँ छै। जेठक तपल कलशक फूलक फल छी शरीफा। बच्चामे जे रौद-तपलक बरसातक झाँट-पानि सहलक, शरद पबिते सरदिया अपन जुआनी निखारि रंग-रूप सुआद, सभ किछुसँ भरि लेलक। ओ केतए चल गेल? की शरीफा सन फल धरोहर नै छी?
छठि-परमेशरीक कथा भेल। अँकुरी छीटान भेल। बिसर्जनक छिट्टा सजल। सभ घरमुहाँ भेल।¦३३५६¦१३ नवम्वर २०१४
Subscribe to: Post Comments (Atom)


text: दीपचंदजी अपन लछमन रेखा अपने खीचै छथिन ,बहुत पहिलैऐ सँ ।आ गरीबी ,अमीरी ,खरचा ,कपड़ा-लत्ता,सिनेमा-सरकस सबहक लेल नव-नव पालिसी ।जेना खरचा लिय' त' हुनकर साफ नीति ई कि पूरा-पूरा बचेनए संभव नइ तें किछु किफायती बननै बेशी उचित ।तें ऊ 'डव' साबुन नइ लाईफबाय लगबै छथिन ,एक दिन छोडि़ के ,आइ वामा दिस ,काल्हि दाहिना दिस ।मकान पूब आ उत्तर दिस सँ प्लास्टर आ दू दिस ओहिना ईटा वला ,किएक त' ई दूनू दिशा पछुऐत मे रहै ।कॉफी पीबाक बदला चाय बनलाक बाद एक चुटकी कॉफी चाय मे राखनै ।बासमती चाउरक बदला मे ओकर खुद्दीक भात ,जे सौंस चाउर जँका गमकै छैक,आ राहडि़क दालिक बदला मे पचमेलिया दालि ।पूजाक परसाद मे पंचमेवाक बदला लताम,खीरा ,चिनियाबदाम,मिश्री आ केरा ।आ मानक रहै पूरा गाम के हकार देबाक त' दैत रहथिन टोल कें...........


text:
पटना। आय स बेसी धन अर्जित करनिहार पर निगरानी क शिकंजा कसैत जा रहल अछि। एक दिस निगरानी क विशेष कोर्ट कटोरिया विधानसभा क्षेत्र स भाजपा विधायक सोने लाल हेम्ब्रम क संपत्ति जब्त करबाक नोटिस जारी केलक अछि त दोसर दिस पटना जिला प्रशासन पूर्व डीजीपी नारायण मिश्रा क दानापुर क वेद नगर (रूपसपुर) स्थित अलीशान घर मधु कुंज कए जब्त क लेलक। प्रशासनिक क टीम दीघा क नेपाली नगर मे नारायण मिश्र क 5440-5440 स्क्वायर फुट क दूटा प्लाट कए सेहो जब्त केने छल। ज्ञात हुए जे पूर्व डीजीपी क संपत्ति जब्त करबाक आदेश कोर्ट 30 जुलाई कए देने छल। 31 जुलाई कए कोर्ट क आदेश एला पर जिलाधिकारी हुनकर सवा करोड़ क संपति जब्त करबा क आदेश देने छलाह। ओना जब्ती क कार्रवाई क सूचना मिश्र कए पहिने स छल। एकर प्रमाण इ भेल जे मकानक अलाबा किछु जब्त नहि भ सकल। अपर समाहर्ता सुरेश शर्मा क अनुसार हुनका घर मे टूटल फूटल फर्नीचर आ कचरा क अलावा किछु हाथ नहि लागल। मकान मे रहि रहल 7टा किरायेदार कए तुरंत घर खाली करबाक निर्देश दैत मेनगेट पर अधिग्रहण क आदेश क सूचना चस्पा क देल गेल अछि। सबटा कोठली कए सील क देल गेल अछि। जानकारी क अनुसार सरकारी नियम क अनुसार झोपड़ी मे चलि रहल टेशलाल वर्मा नगर प्राथमिक विद्यालय कए पूर्व डीजीपी क जब्त घर मे स्थानांतरित कैल जाएत। एहि आशय क प्रस्ताव दानापुर प्रखंड शिक्षा कार्यालय जिला शिक्षा पदाधिकारी कए सौंपलक अछि। एहि तीन मंजिला मकान मे 20 स बेसी कोठली अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
Saturday, December 29, 2007
बाबा क नाम पर वेबसाइट आ हमर उपनयन
भुवन दिल्ली से फोन पर सूचित कयलैन्हि जे ओ बाबा क नाम पर एकटा वेबसाइट शुरू कयलैन्हि। भुवन हमर सबसे छोट पित्ती श्री विद्यानाथ झा, जिनका हम सभ नुनू काका कहैत छियैन्हि, क ज्येष्ठ पुत्र छथि आ संप्रति दिल्ली में छथि। बाबा क नाम पर वेबसाइट के पता अछि http://www.ramanathjha.com/ एहि पर एखनि तक खाली शीर्षक आ बाबा क फोटो देल गेल अछि। प्रायः सुमन (हमर तेसर पित्ती दुर्गानाथ झा, जिनका हम सभ बूआ काका कहैत रहियैन्हि आ आब ओ नहिं छथि, क ज्येष्ठ पुत्र आ संप्रति भारतीय रिजर्व बैंक क कानपुर शाखा में पदस्थापित) ओ फोटो देलखिन्ह अछि। वेबसाइट देखि प्रसन्नता भेल। आइ-काल्हि ओहि वेबसाइट ले सामग्री तैयार कय रहल छी।
एहि क्रम में बाबा क विषय में किछु आओर गप्प मोन पड़ल। बाबा 1971 में दुखित पड़ि गेल रहथि। हमर दीदी (इला) क विवाह आ हमर उपनयन क चिंता हुनका रहैन्हि। 1971 क जनवरी में दीदी क विवाह भय गेलैन्हि आ तकर बाद हमर उपनयन क दिन निश्चय भेल छह जुलाई। बाबा आचार्य बनबा लेल तैयार रहथि। डाक्टर कहने रहैन्हि जे दवाई नियमित खयबाक अछि। तखन एकभुक्त कोना करितथि। बाबा उपाय कयलैन्हि-स्टेपनी आचार्य क व्यवस्था भेल। बाउ बाबा (रविनाथ झा) स्टेपनी आचार्य बनलाह। केश कटा, एकभुक्त कय तैयार रहथि जे यदि बाबा का मोन खराब होयतैन्हि, तं ओ आचार्य बनि जयताह। मुदा बाबा सभटा विधि पूरा कयलैन्हि। हमरा जनौ पड़ि गेल। बाबा क देल पवित्री (जनौ में लगयबा लेल चानी क औंठी) आइयो हमर जनौ में अछि। उपनयन क बाद नित्य तीन बेर संध्या वंदन करबाक आदेश भेटल। करैत रहलहुं। अमरकोष, महामृत्युंजय मंत्र आ भगवान क पूजा क सभटा विधि बाबा सिखौलैन्हि। जनौ गेठियैब आ नैवेद्य क मंत्र नुनू काका आ ओझा भोगनाथ झा सिखौलैन्हि।
अगिला बेर बाबा क दुर्गा पोथी में नुका देलियैन्हि भीख क टाका।
एहि क्रम में बाबा क विषय में किछु आओर गप्प मोन पड़ल। बाबा 1971 में दुखित पड़ि गेल रहथि। हमर दीदी (इला) क विवाह आ हमर उपनयन क चिंता हुनका रहैन्हि। 1971 क जनवरी में दीदी क विवाह भय गेलैन्हि आ तकर बाद हमर उपनयन क दिन निश्चय भेल छह जुलाई। बाबा आचार्य बनबा लेल तैयार रहथि। डाक्टर कहने रहैन्हि जे दवाई नियमित खयबाक अछि। तखन एकभुक्त कोना करितथि। बाबा उपाय कयलैन्हि-स्टेपनी आचार्य क व्यवस्था भेल। बाउ बाबा (रविनाथ झा) स्टेपनी आचार्य बनलाह। केश कटा, एकभुक्त कय तैयार रहथि जे यदि बाबा का मोन खराब होयतैन्हि, तं ओ आचार्य बनि जयताह। मुदा बाबा सभटा विधि पूरा कयलैन्हि। हमरा जनौ पड़ि गेल। बाबा क देल पवित्री (जनौ में लगयबा लेल चानी क औंठी) आइयो हमर जनौ में अछि। उपनयन क बाद नित्य तीन बेर संध्या वंदन करबाक आदेश भेटल। करैत रहलहुं। अमरकोष, महामृत्युंजय मंत्र आ भगवान क पूजा क सभटा विधि बाबा सिखौलैन्हि। जनौ गेठियैब आ नैवेद्य क मंत्र नुनू काका आ ओझा भोगनाथ झा सिखौलैन्हि।
अगिला बेर बाबा क दुर्गा पोथी में नुका देलियैन्हि भीख क टाका।
Posted by यशोनाथ झा at 10:47 AM
No comments:
Subscribe to: Post Comments (Atom)


text:
पटना। उद्घाटन त हीरा उद्योग क इकाई क छल, मुदा महफिल मे छाएल रहल सूइया। खास गप इ जे पीड़ा देबाक अपन प्रकृति क उलट बृहस्पति दिन क सूइया सबकए हसेलक। जखन- जखन एकर नाम आएल, लोक ठहाका लगेलथि। श्रेन्यूज एंड कंपनी लिमिटेड क हीरातराशी इकाई क उद्घाटन पर सूइया क गप शुरू क श्रम संसाधन मंत्री जनार्दन सिंह सिग्रीवाल राजद प्रमुख लालू प्रसाद कए निशाना पर लैत कहलथि जे आब सपना नहि, सामने देखू सूइया क गप करैत छी! एहि ठाम त हीराक कारखाना लागि गेल।
एकर बाद मुख्यमंत्री नीतीश कुमार सेहो चुटकी लेबा स पाछु नहि चुकलथि। राजद क परिवर्तन रैली कए निशाना पर लैत ओ कहलथि जे किछु समर्थक कए जुटा कए के की कहैत अछि से महत्वपूर्ण नहि अछि। दरअसल, भोकनिहार कए सुइये याद रहैत अछि। लोक गप सूईया क करैत छल आओर एहि ठाम हीरा आबि गेल, मुदा सूइया क सेहो कारखाना लगबाक चाही नहि त ओ सब दिन सुईया कारखाना लेल कनैत रहताह।
बिहार इंडस्ट्रीज एसोसिएशन क अध्यक्ष केपीएस केसरी आओर द बिहार चेंबर ऑफ कामर्स क पूर्व अध्यक्ष ओपी साह क नाम लैत ओ कहलथि जे हिनका सब स हम आग्रह सेहो करैत छी जे एकटा सूइया क कारखाना लगा देथि। कतेक पैसा लागत, किया त जखन तक सूइया क कारखाना नहि लागत , लोक बजैत रहत जे बिहार मे सुइयाक कारखाना नहि लागल। एहि स पहिने नीतीश कुमार पाटलिपुत्र इंडस्टियल एरिया मे बिहारक पहिल हीरातराशी कंपनी क उद्घाटन केलथि।
एहि मौका पर मुख्यमंत्री कहलथि जे इ कहब गलत होयत जे प्रदेश मे पूंजी निवेश नहि भ रहल अछि। असलियत इ अछि जे एहि ठाम बिहार क संग-संग बाहरी लोक सेहो निवेश क रहल छथि। मुख्यमंत्री कंपनी क सीएमडी श्रेयस स बिहार क आन क्षेत्र मे सहो निवेश करबा लेल आग्रह केलथि। एहि दौरान कंपनी अपन पहिल हीरा मुख्यमंत्री कए भेंट केलक, जे मुख्यमंत्री पटना संग्रहालय कए दान क देलथि आ कहलथि जे इ एतिहासिक दिन छी आ इ हीरा बिहार मे बदलावक प्रतीक अछि ताहि लेल एकर संग्रहालय मे नीक स प्रदर्शन कैल जाए। मुख्यमंत्री कहला जे के सोचने छल जे एक दिन बिहार मे हीरा क कारखाना लागत। हमरा लग जखन एहि संबंध मे प्रस्ताव आयल त पुलिस महानिदेशक क संग बैसार क तय केलहुं जे पुलिस जखन सुरक्षा क मानक पर तैयार भ जाएत तखन एहि प्रस्ताव पर मंजूरी देब। आइ हमरा इ कहैत खुशी भ रहल अछि जे बिहार पुलिस एहन वातावरण तैयार करबा मे सफल रहल जाहि मे बिहार निवेशक लेल सबस उपयुक्त राज्य भ गेल अछि। एहि अवसर पर कंपनी क सीएमडी श्रेयस कहला जे इ ईकाई हुनकर कंपनीक तेसर आ सबस पैघ ईकाई छी। एहि ठाम गुजरात क ईकाई मे काज केनिहार बिहारी कए नियुक्त कैल गेल अछि। ओ कहला जे एहि ठाम लगभग 600 करोड टकाक निवेश कैल जा रहल अछि आ करीब 1500 लोक कए रोजगार देल जा रहल अछि। ओ कहला जे इ बिहार लेल एकटा शुरुआत अछि जे गुजरात स 1500 बिहारी कारीगर आइ अपन राज्य लौट गेल अछि आ हिनका सब कए अपन राज्य मे ओ काज करबाक मौका भेट रहल अछि जे काज करबा लेल इ सब गुजरात गेल छलाह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आइ काल्हि फेसबुकपर किछु मैथिल लोक द्वारा हिन्दीमे बहुत रास लेख रचना लिखल जा रहल अछि। एहिमे कोनो सन्देहक गप नञि जे हिन्दी देशक राष्ट्रभाषा अछि। ओना ईहो शोलह आना सच बात अछि जे आइ धरि जे जे राज्य वा प्रान्त हिन्दी भाषाकेँ अपनेलक ओकर सभ्यता आ संस्कृति विलुप्तक बाटपर ठाढ़ अछि। दोसर जखन नार्गाजुन सनक वरिष्ठ हिन्दी साहित्यकारकेँ हिन्दी किछु नञि देलक तखन हमर अंहाक बाते की। ओना एहि तरहक पोस्ट जखन जखन देखै छी तँ एक गोट फ करा अवश्य मोन पड़ि जाइत अछि जे ‘कुकुड़ मारे तिरपित’ ।
आइ काल्हि फेसबुकपर किछु मैथिल लोक द्वारा हिन्दीमे बहुत रास लेख रचना लिखल जा रहल अछि। एहिमे कोनो सन्देहक गप नञि जे हिन्दी देशक राष्ट्रभाषा अछि। ओना ईहो शोलह आना सच बात अछि जे आइ धरि जे जे राज्य वा प्रान्त हिन्दी भाषाकेँ अपनेलक ओकर सभ्यता आ संस्कृति विलुप्तक बाटपर ठाढ़ अछि। दोसर जखन नार्गाजुन सनक वरिष्ठ हिन्दी साहित्यकारकेँ हिन्दी किछु नञि देलक तखन हमर अंहाक बाते की।
ओना एहि तरहक पोस्ट जखन जखन देखै छी तँ एक गोट फ करा अवश्य मोन पड़ि जाइत अछि जे ‘कुकुड़ मारे तिरपित’ ।


text:
एक दिस जता एसी लोकल चलबाक खुशी अछि, ओतहि दोसर दिस सामान्य यात्री सभकेँ ऐहिक खामियाजा सेहो भुगते परतैन्ह, किएक जे 12 सामान्य सेवा केर बदला एसी लोकल केर सेवा देल जायत। एहि 12 मे 8 सर्विस चर्चगेट सँ विरार आओर 3 सर्विस चर्चगेट सँ अंधेरी बीच चलाओल जायत। ई सभ तेज लोकल होयत, जखनकि धीमी लोकल केर तौर पर सिर्फ एक सर्विस महालक्ष्मी सँ बोरिवली के बीच चलाओल जायत।
मुंबई केँ लोकल ट्रेन नेटवर्क क' एहिठामक लाइफलाइन कहल जायत अछि। एनामे एसी लोकल ट्रेन शुरू भेला सँ यात्री सभक सफर बहुत आसान होमै बला अछि। अपने क' बता दी मुंबई लोकल मे हर दिन 65 लाख सँ बेसी यात्री सफर करैत अछि। अकेला वेस्टर्न लाइन पर रोजाना लगभग 35 लाख यात्री सफर करैत अछि, एहि लाइन पर 37 स्टेशन पड़ैत अछि। एसी लोकल क' सभसँ पहिने एहि लाइन पर चलाओल जायत।


text:
एहि मौका पर लोग सभके संबोधित करैत जिला आर सत्र न्यायाधीश गोपाल कृष्ण द्विवेदी कहलनि कि राष्ट्रीय लोक अदालत लोग सभक जीवन स्तर ऊंच उठेबाक सुनहरा मौका दैत अछि। कार्यक्रम के शुरुआत दिन के 1 बजे व्यवहार न्यायालय के बेंच नम्बर 8 मे सी जे एम अवदेश कुमार,सब जज होसला प्रसाद त्रिपाठी एवं ज्यूडिशियल मेजिस्ट्रेट पी के अग्निहोत्री केर उपस्थिति मे कायल गेल। आयोजित राष्ट्रीय लोक अदालत मे बैंक ऋण, परिवारवाद, बिजली बिल, टेलीकाॅम बिल, दावा वाद, श्रम विभाग, नगर निगम व नगर पंचायत सभसँ संबधित मामला, नाप-तौल, भू -अर्जन सहित कैको आन मामला केर निपटारा कायल जायत अछि।
राष्ट्रीय लोक अदालत केर उद्देश्य अछि आपसी सहमति से मामलाक निपटारा करब। डिस्ट्रीक्ट जज कहला कि लोग सभके लोक अदालत से समय के साथ विवाद सभक निपटारा भेला से जीवन मे आगू बढ़बाक मौक़ा भेटतैन्ह।लोक अदालत से लोग सभक संगे - संग क्षेत्र, राज्य आर देश क' सेहो विकासक गति भेटैत अछि।


text: ऊ साहित्यक बामा-दहिना नइ बूझलकै ,मुदा साहित्यक राजनीति मे पारंगत भ' गेलै ।कविता संबंधी ओकर विचार अधपकुए बूझू ,शिल्पक मतलब कखनो किछ कहि देत आ कखनो किच्छ ,मुदा राजनीति के राम आ रावण के पकड़ै मे ओकर कुनो जबाव नइ ।आ असल बात त' ई छै जे ओ ने राम के छै ने रावण के ,जेकर तीर जोरगर रहल ,ओ ओकरे वाहवाह क' देलक ।ओकर साहित्यक अध्ययन थोड़े थाक बूझू ,मुदा राजनीति मे सम्हरल हाथ मारैत अछि ,आ ईहो नइ कि कुनो बड़का उलटफेर क' दैत होए ,मुदा एमहरक खखार ओमहर फेकलक आ ओमहरक खखार टारिके एमहर आनलक ।आ ओकर समस्त साहित्यिक गतिविधि एहिए टारा-टारीक खेल छैक ।अहां यैह ने कहब जे करै छै त' कर' दियओ ,अहां के की होइत अछि ........


text:
दरभंगा । लनामिवि प्रबंधन सलाहकार परिषद क बैसार मे टाटा कंसल्टेंसी सर्विस (टीसीएस) क संग आनलाइन अनुबंध कैल गेल। एहि स प्रबंधन संस्थान कए कईटा लाभ भेटत। टीसीएस क माध्यम स संचालित परीक्षा क केंद्र प्रबंधन संस्थान कए बनाउल गेल अछि। एकर संगहि टीसीएस क कंप्यूटर विशेषज्ञ विवि प्रबंधन संस्थान क छात्र कए समय-समय पर कंप्यूटर क शिक्षा देताह। दोसर दिस अखिल भारतीय प्रबंधन एसोसिएशन द्वारा अपन बुलेटिन मे विवि प्रबंधन संस्थान क स्तरीय हेबाक चर्चा भेला पर निदेशक कए बधाई देल गेल। एमबीए सत्र 2013-15 मे नामांकन लेल सदस्य सब निदेशक कए अधिकृत करैत नामांकन प्रक्रिया प्रारंभ करबाक अनुमति द देलथि। कुलपति डा. एसपी सिंह क अध्यक्षता मे संपन्न बैसार मे प्रतिकुलपति डा.ध्रुव कुमार, निदेशक डा.एलपी सिंह, पूर्व विधायक डा.मदन मोहन झा, कुलसचिव डा.वीपी सिंह, कामर्स क डीन डा.एसएम झा, वित्तीय परामर्शी सीआर दिगवाल, डा.बीबीएल दास आदि उपस्थित छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
कुमुद सिंह
देशक बहुत रास शहर अपन स्थापत्य कला स प्रसिद्ध अछि। दरभंगा क कामेश्वर नगर सेहो अपन स्थापत्य कला लेल प्रसिद्ध रहल अछि। मुगल आ यूरोपियन स्थापत्य कलाक अनुपम संगम एहि ठाम देखल जा सकैत अछि। एहि नगरक खूबसरती एहन छल जे मिथिला विश्वविद्यालय जखन मोहनपुर स एहि नगर मे स्थानांतरित भेल त विश्वविद्यालयक पहिल कुलपति मदनेश्वर मिश्र एहि परिसर कए मात्र छात्र लेल नहि बल्कि दरभंगाक आम जनता क दर्शनार्थ करीब 3 किमी दीवाल कए तोडबा देलथि आ ग्रिलिंग करबा लोक कए एहि परिसर कए देखेबाक काज केलथि। मुदा आइ इ परिसर क देखनुख भवन कए खंडहर बनेलाक बाद विश्वविद्यालय प्रशासन एकर स्थापत्य कला कए सेहो खत्म करबा मे लागल अछि। हाल इ अछि जे मिथिला विश्वविद्यालय प्रशासन कए कामेश्वर नगर क स्वरूप कए नष्ट करबा क बस बहाना भेटबाक चाही। आम लोकक विरोध कए ओ जहां तक संभव भ सकैत अछि नजरअंदाज क दैत अछि। ओना हाल मे भारत क प्रथम भूकंपरोधि नरगौना पैलेस क सामने आवासीय परिसर त विरोध क बाद नहि बनि सकल, मुदा विवि प्रशासन ओहि विरोध कए मात्र नव निर्माण क विरोध बुझबाक गलती केलक। जखन कि ओ विरोध नव निर्माण क विरोध मात्र नहि छल,बल्कि विरोध स्वरूप कए नष्ट करबा आ एहि परिसर क स्थापत्य कला कए नजरअंदाज करबाक विरोध छल। विश्वविद्यालय प्रशासन एहि विरोध कए बुझबा लेल एखनो तैयार नहि अछि। दरभंगाक जनताक प्रतिनिधि नगर विधायक संजय सरावगी आ दरभंगा स्नातक क्षेत्र स विधान पार्षद विनोद चौधरी क आपत्तिक बावजूद परिसर मे बेतरकीब निर्माण कैल जा रहल अछि। यूरोपियन गेस्ट हाउस क सामने बनि रहल भवन क डिजाइन ओकर आसपास क पुरान भवन स कनेको मेल नहि खाइत अछि, जखन कि भवनक डिजाइन बनेनिहार लग इ पहिल शर्त राखल जेबाक चाहैत जे नव भवन पुरान स मिलैत जुलैत रहबाक चाही बा कम स कम पुराने भवनक स्थापत्य कला स प्रेरित भ कए बनाउल जेबाक चाही। मुदा एहन एहि परिसर मे बनल कोनो नव भवन क डिजाइन तैयार केनिहार लग कहियो शर्त नहि राखल गेल। एहन मे पुरान भवन आ नव भवन क डिजाइन मे कोनो मेल नहि देखा रहल अछि। एहि स भ इ रहल अछि जे पूरा परिसर क एकरूपताक संगहि सुंदरता खत्म हेबाक दुहारि पर अछि। जाहि परिसर क सुंदरता देखेबा लेल पहिल कुलपति दीवार खसा देलथि ओहि परिसर क सुंदरता कए खत्म करबा लेल वर्तमान कुलपति हर दीवार क सामने नव दीवार ढार क रहल छथि। नव भवनक नाम पर परिसर कए चितकबडा स्वरूप प्रदान क रहल छथि। देश भरि मे जतए कतहु एहि प्रकार क परिसर मे नव निर्माण होइत अछि ओतए पुरान डिजाइन क अनुरूप नव डिजाइन तैयार कैल जाइत अछि, ओकर रंग-रोगन कैल जाइत अछि, मुदा मिथिला विश्वविद्यालय जखन कोनो नव निर्माण केलक एकर ध्यान रखबाक कनिको ध्यान नहि रखलक। एहन मे जयपुर क पहिल सांसद गायत्री देवी क अंतिम साक्षात्कार याद आबि रहल अछि जाहि मे ओ कहने छलीह जे गुलाबी रंगक बिना जयपुर बेरंग लगैत अछि। एहिना पटना मे बिहार विद्यालय परीक्षा समितिक भवन एक मंजिला छल। कांग्रेस सांसद रामलखन सिंह यादव जखन ओकरा बहुमंजिला बनेबाक फैसला लेलथि त बाकी क मंजिल सेहो पुरान ढांचाक अनुरूप तैयार कैल गेल। एहन कईटा उदाहरण बिहार मे सेहो मौजूद अछि, मुदा दरभंगा मे एहन भावना आम लोक मे दिन प्रतिदिन कम होइत गेल, मुदा आब विरोध शुरू भ गेल अछि। दरभंगा क नव पीढी इ बुझि लेलक अछि जे अगर आब एकर विरोध नहि होएत त दरभंगा पहिने स एहि परिसर मे बहुत किछु नष्ट होइत देख चुकल अछि, एहन मे भविष्य मे कहीं हम एहि परिसर कए फोटो मे देखबा लेल नहि मजबूर भ जाए। हमरा सब कए इ बुझबाक चाही जे कामेश्वर नगर दरभंगा क धरोहर छी, विवि प्रशासन एहि धरोहर कए नष्ट करबाक कोनो नैतिक बा कानूनी अधिकार नहि रखैत अछि। विश्वविद्यालय प्रशासन जाहि रूप स एहि परिसर क श्रृंगार क रहल अछि एहन मे त बस एतबा कहि सकैत छी जे एहन श्रृंगार किया हम देखू।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
Friday, October 18, 2013
(69) मुइलो बिसेबनि
मुइलो बिसेबनि
काल्हि भाेरेसँ केत्ताबेर लुटनी भौजी धीरू भैयाकेँ खोज करए एली मुदा भेँट नै भेलखिन। ओना लुटनीओ भौजी अपने मनक लोक, खोज करए तँ अबै छेली मुदा परिवारक कोनो सदस्यकेँ सोझहे पूछि दइ छेलखिन-
“धीरू बौआ आँगनमे छथि?”
तँ उत्तर भेटै छेलनि-
“नै।”
‘नै’ सुनिते घूमि कऽ चलि जाइ छेली। दोहरा-तेहरा खड़ियारि कऽ ऐ दुआरे नै पुछै छेलखिन जे अपना घरक बात सभ लग बाजब नीक नै। ओना किछु मानेमे निको छेलनि। नीक ऐ मानेमे जे झगड़ा-दनक बात जखनि लोक बाजए लगैए तँ केते रंगक बात बजा जाइ छै तइसँ समैओक बेरबादी आ झगड़ा सेहो टरल रहैए। मुदा सातम बेर एलहा लुटनी भौजीकेँ सुतरलनि। धीरू भैया गंगा नहा कऽ आएले छला आकि लुटनी भौजी आबि गेलखिन। गाड़ी-सवारीक झमारल धीरू भैया, तँए आन गप करैक मन नै होइ छेलनि। किएक तँ अपनो घरक तीन दिनक समाचार पछुआएले छन्हि। आनठामसँ एला पछाति कियो पहिने अपन परिवारक हाल-चाल ने बुझए चाहैए जे कोन काज अगुआएल, कोन पछुआएल आ कोन ठमकले रहि गेल। मुदा जखनि लुटनी भौजी अपन दुखनामा कहए एलखिन तखनि नहियोँ सुनब उचित नै। अपन परिवारसँ बेसी महत जौं आन परिवारकेँ नै देनाइ तँ सुआरथीएक काज भेल। मुदा अपन काज छोड़ि जौं दोसरेक काज करए लगब तँ की दोखी नै हएब? केना नै दोखी हएब। सभकेँ अपने अधिकारो आ करतबो छै जौं तेकरे छोड़ि देब तँ करब की? खैर जे होउ...।
एक तँ धीरू भैया रस्ताक झमारल तैपरसँ दोसर झमार दैत लुटनी भौजी कहलकनि-
“पहिने सभ काज छोड़ि हमर पनचैती कऽ दिअ, तखनि आन काज करब?”
ओना गंगा स्नान केला पछाति धीरू भैयामे किछु संकल्पो आ किछु काज करैक नव उहिओ आबि गेलनि आ किछु छोड़बो तथा बदलबो केलनि। लुटनी भौजीक बात सुनि मनमे उठलनि जे अखनि दूर-दराजसँ आएल छी, लगले पनचैती करए बैसब, तहूमे मनो थाकले आ गरमाएलो अछि। समैक हिसाबसँ नीक केना हएत? कोनो पोखरिसँ अछींजल भरब तखनि ने उचित होइ छै जखनि जल असथिर रहल, जइसँ ने चहल-पहल रहत आ ने गादि-गंधक संभावना रहत। मुदा लुटनी भैजीकेँ टारबो असान नै।
एक कालखंड धीरू भैया आ लुटनी भौजी गामक नेतागिरी कऽ चुकल छला। ओना लुटनी भौजी बिनु पेनक लोटे जकाँ छेली मुदा जासुसी लेल तँ ओहने फूटल-फाटल, पचकल-पुचकलक ने जरूरति होइ छै। तइमे लुटनी भौजी सोल्हन्नी उपयुक्त छेलखिन। ओना, सभ बुझै छला जे लुटनी भौजीक बात आ उनटा गाड़ीक चालि, दुनू बरबरि मुदा तैयो गाममे ओहएटा मरदक बेटी छथि जे थनो-पुलिसक आगूमे ठाढ़ होइ छथि। जेहने रकार-तकार पुलिसक बोल तेहने तँ लुटनीओ भौजीक रेकार-तेकार छन्हिहेँ। गामक लोक जे बुझनि मुदा सरकारी जासूससँ तँ नीक चरित्रक छथिए। केना नै छथि, गाम-घरक जासूसी मुखौती चलै छै मुदा सरकारीक तँ लिखौती चलैए। मलकारे ने महिंसिक घीकेँ गाएक घी आ गाएक घीकेँ महिंसिक घी मुखौतीओ बना लइए। आकि कीनिनिहार बनौत? कीनिनिहारकेँ जे जरूरति रहलै ओ मांग करैए। मलकारकेँ जेते जल्दी घी बिकाएत ओते पहिने ने काजसँ छुटकारा भेटत। जखनि सभ अपने लाभक रोजगार करैए तखनि मलकारेकेँ किछु कहब उचित हएत। लिखौतीए जासूसीमे ने कोनो कारखानासँ लाखक माल सैकड़ा बनैए आ सैकड़ा-लााख बनैए। भलहिं बीचमे इन्कम-टैक्सक जे करामात होउ। एहेन जासूसी लुटनी भौजी कहियो ने केलनि आ ने अखनो करै छथि। ओना केतबो माहिर लुटनी भौजी किएक ने बूझल जाथि मुदा सभ घरक जासूसी करैमे खिलैच जाइ छथि। जे पुरुख कोट-कचहरीक गप अपन जनानाकेँ कहि दइ छथिन, ओइ बुझैमे लुटनी भौजीकेँ बेसी भांगठ नै होइ छन्हि मुदा जइ घरक जनानाकेँ अपन घरक बात केतए बाजी, केते बाजी, केतए नै बाजी इत्यादिक ज्ञान छन्हि, ओइ घरक भाँज बुझैमे भौजी हारि जाइ छथि। जराएल मन भौजीक रहबे करनि। कंठ फाड़ि दोहरी अवाजमे प्रश्न दोहरबैत बजली-
“हमरा बातपर कान किए ने दइ छी जे मने-मन गुड़-चाउर फँकै छी?”
जहिना आमक डारिकेँ दोहरी दोम पघिलल, घुलल आ कठगर तीनूकेँ झखबए लगैए तहिना धीरू भैयाकेँ लुटनी भौजीक बात सुनि भेलनि। मुदा मन तँ पहिने गंगा संकल्पकेँ जपैत रहनि जे सासु-पुतोहुक झगड़ाक फरिछौठमे नै पड़ब। ई कि कोनो झगड़ा छी। सोल्हन्नी रगड़ा छी। ने तँ वएह बेटी हँसी-खुशीसँ माएक घर लक्ष्मी बनि बीस बरख बितबै छथि आ सासुर अबिते सासु चुड़ैल बनबए लगै छन्हि। एकरा रग्गड़ नै कहब तँ की कहब। सोझ बात अछि, परिवारक कोनो काज करैसँ पहिने सासु पुतोहुसँ पूछि लेथुन जे कनियाँ ई काज अहाँ नैहरमे केना करै छेलौं। दुइए रंगक जवाब भेटत, या तँ नै कएल अछि वा केलहा ढंग कहि देब। कारणो अछि जे एक्के मिथिलांचलक बीच क्षेत्र-क्षेत्रक विन्यासो बनबैक आ बाजबोक आ पावनिओ-तिहारक संग गीतो-नादक रूप अगल-अलग अछि। तइले जे सासु भागलपुरक चलनिकेँ अधला आ मधुबनीकेँ नीक कहथि, केते उचित हएत। गाम-गामक बीच ढेरो रंगक खाधि बनल अछि। जे खान-पीन, ओढ़ब-पहिरब, बाजब-भूकबसँ लऽ कऽ गीत-नाद, विधि-बेवहार धरिमे पसरल अछि, तैठाम...।
एक तँ ओहिना धीरू भैयाक मन रस्ताक चालिसँ असोथकित रहनि, तैपर लुटनी भौजी आरो नम्हर-नम्हर चेका काटि-काटि लादैत रहनि। धीरू भैयाक मन गवाही दैत कहलकनि जे नीक हएत लुटनीए भौजी किए ने हमर बेथा बुझथि। सभकेँ अपन-अपन बेक्तिगतो आ समाजिको किछु समस्या होइ छै। मुदा से लुटनी भौजी मानथि तखनि ने, ओ तँ अपने ताले बेताल छथि। बेतालो किए ने रहती। मनमे ओहिना छोटकी पुतोहुक बात नचैत रहनि जे ‘आब हिनकर भानस नै करबनि। अपन कइए कऽ खथु वा नै खथु हमरा कोनो मतलब नै।’ मुदा से मन मानैले तैयारे ने होन्हि। सासु-पुतोहु दू पक्ष भेलौं जौं दुनू पक्षक बीच सोझहा-सोझही किछु टक्कर हएत तखनि आगूक रस्ता किम्हर बनत? या तँ एक गोटे पटका खसि पड़त, या तँ दुनू दिससँ तेहेन देवाल ठाढ़ भऽ जाएत जे रस्ते रोका जाएत। तूफानी धाराकेँ सेहो रोकल जा सकैए, ओना धार बनब, पहाड़ ढाहब धिया-पुताक खेल नै जे साधन छै ओ बिनु अपनौने थोड़े हएत। केतौ बान्ह बन्हैक जरूरति होइ छै तँ केतौ छोट-छोट नासी-नहर बना पानिक वेगकेँ कम करैत रोकल जा सकै छै। तँए नीक हएत जे एक दिस भौजीकेँ चाहो-पानक आग्रह करियनि आ दोसर दिस पहुलका पुतोहुक चर्च ठाढ़ केने मन ससरबे करतनि तइसँ तम-तमी कमतनि तखने जान बँचत। झगड़ो झगड़ा सन रहए तखनि ने। ओहन झगड़ा जेकरा हजारो ठाम गीरह-गाँठ पड़ल छै तैठाम तँ न्यायालय लेल बेसी उचित यएह ने हएत जे दुनू पक्ष अपनेमे मुँहमिलानी कऽ न्यायमूर्तिसँ हस्ताक्षर करबा लिअए। जेठकी बेटीकेँ धीरू भैया कहलखिन-
“बुच्ची, कनी भौजीओकेँ चाह पीआ दहुन आ हमरो पियाबह। बड़ीकालसँ चाह पीअक मन होइए।”
धीरू भैयाक जाल सुतरलनि। ओना घुमौआ जाल नहियेँ रहनि, मुदा तैयो चाह हाथमे लइते लुटनी भौजीक मुँह टुसकिएलनि। मुँहक टुसकी देखि धीरू भैया टिपलनि-
“पहुलका पुतोहुक घरदेखी ओहिना मन अछि भौजी। अहाँ बिसरि गेलिऐ?”
सह पाबि लुटनी भौजीक मन तेसर पुतोहुकेँ छोड़ि पहुलकाकेँ झोंट लपकलक। बजली-
“अपन केलहा काज लोक वएह ने बिसरैए आकि बिसरए चाहैए जे अधला रहै छै, मुदा नीक केना बिसरि जाएत। अहाँ तँ ओइ काजमे अगुए रही, कहू जे कोन धरानी पुतोहुकेँ घर अनने रही।”
लुटनी भौजीक दोहरी पंच बनिते धीरू भैया कहलखिन-
“ओना मुँहपर केकरो बड़ाइ आकि छोटाइ चटुकारी भेल मुदा नीक कि अधला बजलो नै जाए सेहो तँ नीक नहियेँ हएत। केतौ अधलाकेँ नीक दबतै तँ केतौ नीककेँ अधला दबतै। एहने बात अखनि उठि गेल अछि। जे समांग वा कुटुम घर छोड़ि परदेश जा घर बना लेलनि, पैघ बनि गेला। जौं कोनो काज-पीहानीमे भाग लइले नोत-हकार देबनि तखनि जौं अबै-जाइक गाड़ी-बस, जहाजक भाड़ा-किराया नै देबनि तँ की हुनका मान-मर्जापर नै पड़तनि? मुदा तइ संग ईहो प्रश्न तँ जोड़ले अछि जे जइ पेटक खातिर गामसँ हजारो कोस दूर भगलौं ओइ धरती धारण केनिहारकेँ नै परेखि पाबी? खैर जे होउ...।”
मुस्की दैत धीरू भैया पुन: बजला-
“मुदा ओ बात हम कहियो ने अहाँक बिसरब।”
‘बिसरब’ सुनि लुटनी भौजी अन्हरोखमे फुलाइबला फूल जकाँ हलसि कऽ खिलैत पुछलखिन-
“कोन बात कहलिऐ बौआ?”
“वएह-वएह! अहाँ बिसरि गेलिऐ?”
“एँह, की कहब काजक तेहेन ओझराैठ होइ छै जे कोन बात लोक मोन रखत आ कोन बात नै मन रखत। काजो करैत-करैत कखनो काल मन हरा जाइ छै किने।”
सिमसिमाएल लुटनी भौजीक मन देखि धीरू भैयाक मन सेहो थीर भेलनि। बजला-
“पहिल बेटाक घरदेखीमे जे अहाँ सभकेँ बड़-बड़ी खुऔने रहियनि, तही दिन ने बेटीबला सभसँ कहबा नेने रहियनि ने ‘एते रंगक बड़-बड़ी हम नै खुआ पएब।”
जहिना हौहैठ कलकैल कुरियबै काल सुआस पड़ै छै तहिना धीरू भैयाक बात सुनि लुटनी भौजीकेँ पड़ए लगलनि बजली-
“कोन परगनाक बेटी हमरासँ लूरिगर अछि, सात-परगनाक बड़-बड़ी बनबैक लूरि ऐ देहमे गहना जकाँ सजा कऽ रखने छी।”
बजैत-बजैत लुटनी भौजी झोंक दैत झोंकली-
“अखुनका लोक कहत जे हम बड़ लूरिगर छी, चलह तँ अखनो हमरा सेने भानसमे!”
चुटकी लैत धीरू भैया कहलखिन-
“यएह बात भरिसक छोटकीओ पुतोहु बूझि गेली, तँए भानस करब छोड़ि देलनि।”
जहिना लुटनी भौजीक सनक आगू ससरल रहनि धीरू भैयाक बात सुनि तहिना ढील भऽ गेलनि। पुन: पहुलके पुतोहुक चर्च उठबैत बजली-
“ओहो पुतोहु कि कोनो अधला छथि, मुदा ई दोख तँ छन्हिहेँ ने जे जइ घरमे थेहगर सासु रहती ओइ घरक जुइत पुतोहुक हाथमे केना जाएत। बेटा बेटी परिवारमे होइ छै। आनक बेटी आनक बेटीक संग केहेन बेवहार रखत, ई बात तँ माइए-बाप ने बूझि सकैए आकि कनियाँ-मनियाँ।”
बजैत-बजैत लुटनी भौजीक मन चढ़लनि। धीरू भैया कहलखिन-
“देखू, ओइ पनचैतीमे बेसी दोख अहींक रहए। पुतोहु जकाँ कहियो जेठकी पुतोहुकेँ नै बुझलिऐ।”
मन पाड़ैत लुटनी भौजी कहलकनि-
“देखिऔ बौआ, जेते दोखी अहाँ बनबै छी तेते नै छी। कनी-मनी दोख केतौ भऽ गेल होइ से भऽ सकैए मुदा जेते बुझै छी तेते नै छी।”
“केना नै रहिऐ। देखै छेलौं जे चिचिया-चिचिया पुतोहुकेँ सरापै छेलिऐ आ कहै छी जे केना केलिऐ।”
“ऐमे हम की दोखी भेलौं?”
“ऐमे अहाँ ई दोखी भेलिऐ जे एक तँ ओहुना बेटी नैहरक मुँह पौतीमे बन्न कऽ लइए, तैपर जे सासु साँढ़-पारा जकाँ ढेकरि-ढेकरि टोकारा देथिन तँ की ओ पशु-मुँह केते दिन बरदास करत। अहींक जे पुतोहु छथि, किए ने बेटी जकाँ चुचकारि कऽ गप करै छेलौं। जे अनठिया माल-जाल जकाँ ढूसि लइ छेलिऐ?”
अपन तर्क कमजोर देखि लुटनी भैजी छिछलैत बजली-
“बौआ, ऐमे दोसर भाँज रहै जे हमहूँ नै बजलौं।”
चुम्मक जकाँ जेते धीरू भैया लुटनी भौजीकेँ पकड़ए चाहथि तेते लुटनी भौजी, जहिना लोहामे आन-आन द्रव्य मिलौलासँ चुम्मकीय शक्ति कमजोर होइ छै तहिना आन-आन बात जोड़ए लगली। धीरू भैयाक मन गबाही देलकनि। बजला-
“कथी दोसर भाँज रहए बाजू। अखने की भेल, आबो तँ बूझब ने?”
धीरू भैयाक प्रश्न सुनि लुटनी भौजीक मन धकमकेलनि। मनक एक पक्षक कहब रहनि जे घरक कोनो बात छिपा कऽ किए रखब। जखनि समाजक एकटा खुट्टा हमहूँ छिऐ तखनि गराड़केँ किए चोरा कऽ रखब! मुदा दोसर पक्षक कहब रहनि जे पसीना चुबौल काजकेँ लोक लग बजैमे हर्ज नै। पसीनाक धार आनोक-आन देखैए। मुदा बिनु पसीना चुबौल काजक आमदनी बजलासँ केहेन हएत? किन्तु डारिक चुकल बानर जहिना अपनाकेँ मरले बुझैए तहिना मनमे अबिते फरकि कऽ लुटनी भौजी बजली-
“अहाँ सभ जे पंचैतीमे जाइ छिऐ तँ झगड़ाकेँ उनटा-पुनटा कऽ नै देखै छिऐ। जखनि उनटा-पुनटा कऽ देखबै तखने ने सुपत बात बाजल हएत।”
जइ आवेशमे लुटनी भौजी बजली ओइ आवेशकेँ धीरू भैया सूखल पछिया हवा जकाँ विर्ड़ो बुझलनि। दस-बीस मिनटक खेल, भलहिं घर-दुआरक कोन बात जे मोटगर-मोटगर गाछो किए ने उखाड़ि दिअए...। अपनाकेँ समटैत धीरू भैया कहलखिन-
“आबो की भेल, बाजू। अखनि तँ दुइए गोरे छी, कोनो बात झाँपि-तोपि नै राखू। जौं पनचैतीमे इशारोसँ आएल हएत आ ओइपर पंचक धियान नै गेल हेतनि, तैठाम पंच दोखी। मुदा जैठाम काजक कोनो गपे ने उठै, तैठाम तँ घरबैए दोखी। छातीपर हाथ रखि बाजू।”
धीरू भैयाक जिज्ञासा पाबि लुटनी भौजी सहमि गेली। सहमैक कारण भेलनि परिवारक अर्थविन्दु केना दोसर लग बाजब। अखनि धरि तँ आबिए रहल अछि जे अपन मेन्टेन करैले भुखलो पेट बाबरी उनटा मुँहमे पान फुलबैत चलिते अछि। जहिना बिनु गुनाक रिंच धीरू भैया लगा खोलए चाहै छथि तहिना लुटनी भौजी दालि तँ बाजथि मुदा राहड़ि आकि खेसारी, से छिपबैमे माहिर। बजली-
“मन अछि किने जे अहूँ रस्तेपरसँ सुनैत रहिऐ।”
“नै मन अछि। कनी मन पाड़ि दिअ?”
सह पाबि लुटनी भौजी छड़पि बजली-
“अहीं सन-सन बिसराह पंच न्यायालयमे अपन गवाही बदलि दइ छै।”
छिड़ियाएल लुटनी भौजीकेँ देखि धीरू भैया पुछलखिन-
“सुनू, जे गप करै छी तेकरा पहिने मुड़नसँ सराध धरि विचार कऽ लिअ तखनि दोसर बात चालब। अच्छा, ओइ दिनका मन पाड़ि दिअ जइ दिनक नाआें कहै छी।”
जाल सुतरैत देखि लुटनी भौजी टुसिआइत कहलकनि-
“सुनने रहिऐ ने जेठकी पुतोहु बाजल रहए। ई केहेन भेल जे एक शीशी लोहासव भाए दऽ गेलै तेकर उपराग दिअए, से एहेन होइ। कहै कि नै जे नैहरसँ दबाइ-दारू नै अबितए तँ कहिया ने मरि गेल रहिताैं।”
“नै मन पड़ैए। कनी सेरिया कऽ मन पाड़ि दिअ।”
जहिना खिस्सकरकेँ सुनिनिहार भेटिते मन खुशी भऽ जाइ छै तहिना पुतोहुक पितमरी ओढ़ि लुटनी भौजी बजली-
“अहींकेँ पुछै छी जे एकटा लोहासवक शीशीकेँ केते दाम हेतै। बड़े हेतै तँ एक सए रूपैआ। एक दिनक एक गोरेक खेनाइ केते होइ छै। से जोड़ि लिअ। तखनि मिला कऽ देखियौ जे तीस दिनक खर्चा जोड़लक तेकर कोनो मोजरे ने आ एक शीशी लोहासव जोड़िनिहारक ढोल पीटए, से अहींकेँ बरदास हएत?”
धीरू भैया जवाब दैत पुछलखिन-
“बरदास हुअए आकि नै हुअए, मुदा जे परिवार तीस दिनक खर्च जोड़ैए तइ परिवारमे एक शीशी दबाइए किए बाहरसँ औत? मुदा नैहरक देल वस्तुकेँ बेसी आ सासुरकेँ कम कहब केहेन हएत। होइ किए अछि, होइए ऐ दुआरे जे नैहरक सम्पतिक नाओंपर परिवारमे चोरि पनपैए। तँए किए ने सम्मिलित परिवारक बीच बाहरक सभ वस्तु, सहबक आँखिक सोझहा आबि जाउ। जखनि परिवार सबहक छिऐ तँ परिवारक वस्तुओ ने सबहक भेल?”
बोहियाइत धीरू भैयाकेँ देखि बिच्चेमे लुटनी भौजी टोकलकनि-
“एना नै हएत। जखनि अहूँ सुनए चाहै छी आ हमहूँ कहैए लेल एलौं तखनि सुकचेनसँ सुनिए लिऔ।”
कहि लुटनी भौजी चौकीपर पल्था जमा बैसली।
भौजीक निश्चिन्ती देखि धीरू भैया बूझि गेला जे पेटमरूक घरमे दुपहरिया सिदहा रहने भिनसुरका उखड़ाहामे निश्चिन्ती आबिए जाइ छै। तहिना भरिसक भेलनि अछि। मुदा हमहूँ तँ आब अपनाकेँ पहुलका जकाँ नहियेँ बुझै छी। सबहक झगड़ा हमरे छी से बुझै छेलौं, मुदा गंगा डूम देला पछाति एते तँ भेल जे सभ झगड़ा बूझब अपन छी। झगड़ा तँ झगड़ौआक छिऐ। जखनि भौजी आशा लगा कहए एली तँ पनचैती करए नै जाएब, मुदा चलैक रस्तामे जेतए जे गीरह-गेंठी छै तेकरा ताकि नै बेड़ाएब सेहो तँ नीक नहियेँ भेल। जहिना माघक सिताएल कुत्ताकेँ छाउरक ढेरीपर बैसल देखि उकट्ठी छाउरबला, लोटो भरि पानि ऊपर उझैल दइ छै तहिना धीरू भैया भौजीपर उझलैत बेटीकेँ कहलखिन-
“बुच्ची, बहू दिन भऽ गेल लुटनी भौजीक संग बैस खेना, तँए पहिने जलखै लाबह। पछाति कलौऔ खुअबिहऽ।”
धीरू भैयाक आग्रह सुनिते लुटनी भौजीकेँ पछिला एकटा घटना मन पड़लनि। घटना मन पड़िते कनबात बिसरि लुटनी भौजीकेँ धीरू भैयाक बात अनसून हुअ लगलनि। जेकर फल भेलनि जे विचारमे जबरदस धक्का लगलनि। जे पाछू बुझलखिन। मन पड़लनि ओ घटना जइमे लुटनी भौजी पार्टीक पंच बनि पनचैतीमे गेली। जैठाम बूझि नै पेली जे ई जगह केहेन छै। गाम-गामक चालि-ढालि भिन्न-भिन्न छै। जइसँ गाम-गामक जगहो चोटाह भऽ गेल छै। कोनो गामक बेसी लोकक हाथमे किताब रहै छै तँ कोनो गामक बेसी लोकक हाथमे चुटपुटियासँ नम्हरका हथियार रहै छै। कोनो गामक बेसी लोकक हाथमे खेलक सामग्री रहै छै तँ कोनो गाममे हँसुआ-खुरपी-कोदारि, कोनो गामक बेसी लोकक हाथमे रिंच-हथौरी, पेंचकश रहै छै तँ कोनो गाममे एजेंसीक फार्म-जिल्द।
गपक हलहलीमे लुटनी भौजीकेँ शर्बतमे बीख मिला देने रहनि। संयोग नीक रहलनि जे लोकक बीच रहथि, उठा-पुठा कऽ डाक्टर लग जा जान बँचौलकनि। तही दिन लुटनी भौजी कान धऽ लेलनि जे जगह देखि किछु करैक चाही। मुदा लुटनी भौजीक भक्क तखनि खुजलनि जखनि धीरू भैया दोहरा कऽ आग्रह केलखिन-
“पहिने किछु खाइए लेब तखनि गप-सप्प हेतै।”
‘खेनाइ’ सुनि लुटनी भौजी चमैक बजली-
“खाइ-पीबैक अरसट्ठा छोड़ू। गपेमे कनी तेजी आनि लिअ। अखनि खाइ बेरो ने भेल अछि। अहुना काज-उदममे कनी-मनी अबेर-सबेर भइए जाइ छै।”
अपन जाल सुतरल देखि धीरू भैयाक मन असथिर भेलनि जे जहिना गोनू झाक बिलाइ दूध देखि भागि जाइत तहिना खेनाइक नाओंपर लुटनी भौजीकेँ भगा सकै छी। मन थीर होइते धीरू भैया कहलखिन-
“अहीं तेजीओक बात कहै छी आ अनठेबो करै छी?”
“नै-नै, अनठबै कहाँ छी। एकटा ओझड़ी रहए तखनि ने, तहूमे तेहेन-तेहेन भत्ता सभ धेने अछि जे केकर मुँह केम्हर छै आ केकर नांगरि केम्हर छै जे बतिया जकाँ निहारि-निहारि ने देखए पड़ैए। ई तँ नै जे घेरा-झुमनीक बीआ जकाँ रोपैकाल केकरो मुड़ी अकास दिस आ केकरो पताल दिसकेँ दऽ दियौ आ जनमै काल जे पछुआए ओकरा भोरेसँ गरियाबी।”
जहिना कथाकार लोकनिकेँ सालक किछु मास विषैए खेजैमे राजगीर चलि जाइ छन्हि तहिना लुटनी भौजीक कथा हराइत देखि धीरू भैयाक हजार नम्बर बिजली बौल जकाँ भुक्क दऽ मनमे उठलनि, जहिना शिकारी जालक एकटा सूत पकड़ि सौंसे जाल खोलि लइए, तहिना तँ गपे-गपमे झगड़ोक रग्गड़ पकड़ि खोलल जा सकै छै। बजला-
“जएह सोझहामे पड़ै तेकरे अन्है जकाँ किम्हरोसँ मुट्ठीएने आउ। अपने ने देखबै जे अगिला जन्ममे कोन साँप हएत।”
धीरू भैयाक सह पाबि लुटनी भौजी समधि-समधिन दिस छड़पैत बजली-
“कहू तँ एहेन बात अहींकेँ बरदास हएत?”
बिनु मुड़ीक बात सुनि धीरू भैया अकचकेला। कालीए ने अन्हरिया राति छी। जिनकर जिह्वा लपकि-लपकि दुष्ट नाश करै छन्हि। मुस्की दैत भौजीकेँ टुसकियबैत कहलखिन-
“एना झाँपि-तोपि बजने काज नै चलत। उघारि-उघारि बाजू।”
सह पाबि सहटैत लुटनी भौजी आँखि-कान, मुँह-नाक आ दहिना हाथक पाँचो ओंगरी छिड़ियबैत बजली-
“घरक बात छी आनठाम बजैमे लाज होइए मुदा अहाँ तँ जिनगी भरिक संगी छी, बारह-बजे दिन आकि बारह बजे राति संगे लोकक बीच रहलौं, दुनू गोरेक तीत-मीठ दुनू गोरे जनै छी। तँए कहै छी। कहू जे ई केहेन बात हरिदम जेठकी कहै छेलए जे हमरा माएक पएर धोनो जकाँ हिनकर छीछा-बीछा नै छन्हि।”
लुटनी भौजीक बात सुनि धीरू भैया पुछलखिन-
“ऐमे अहाँक कोन लखराज-बह्मोत्तर चलि गेल। जे बात पुतोहुकेँ माए-बापक सिखौल मन नै रहलनि। जौं मन रहितनि तँ विचारि कऽ ने बजितथि जे जखनि दुनू समधीनक बीच हम बेटी-पुतोहु दुनू भेलौं, तखनि हमरा लिऐ दुनू ने एक्के रंग। एक जिनगीक पूर्व पक्ष आ दोसर उत्तर पक्ष। तइले एते अहीं किए आमील पीने छी?”
मीठगर बात रहितो लुटनी भौजीकेँ अमताइन लगलनि। मन गबाही दइले तैयार भेलनि जे कोनो बौस रसगुणसँ खट्टा होइए मुदा जे रसगुणसँ खट्टा नहियोँ होइए ओहो बाइस-तेबाइस भेने तँ खटाइए जाइए। जौं से नै होइए तँ दहीक सुआद खट्टा तँ नै छिऐ मुदा चीनीक काज किए पड़ै छै। पेराशूत जकाँ मजगूती लुटनी भौजीक मुँहकेँ धकेल खोललकनि-
“अच्छा अहीं कहू तँ एक्के विद्यार्थी कौलेजमे प्रोफेसरसँ पढ़ैए, हाइ स्कूलमे उच्च शिक्षकसँ तइसँ कम मिड्ल स्कूल आ सभसँ पहिने अपना परिवारक भाए-बापक संग अगुआएल भाए-बहिनसँ सेहो पढ़ैए, तइमे के कम श्रेष्ठ के श्रेष्ठ आ के बेसी श्रेष्ट भेल, से पहिने बुझा दिअ।”
लुटनी भौजीक प्रश्न सुनि धीरू भैया टेढ़ रस्तापर जहिना साइकिलक मुँह घुमौल जाइ छै तहिना भौजीक मुँह घुमाएब बुझलनि। तेहेन नेतागिरीबला सबाल पटकए चाहै छथि जे अनेरे दिनक-दिन मासक-मास खाइबला अछि। मुदा आँखि-मुँहक चढ़ती देखि अपनाकेँ चढ़बैत बजला-
“देखू, अखनि धरि नै कहने छेलौं मुदा जखनि गप-पर-गप उठैए तखनि कहिए दइ छी।”
हराएल बौस भेटैक संभावना देखि जहिना जिज्ञासा जगैत तहिना जिज्ञासु लुटनी भौजी बजली-
“मनक बात जे चोरा कऽ रखैए ओ चोरे भेल। अखनि धरि अहूँ सएह भेलौं।”
लुटनी भौजीक तीनकमियाँ बंशी धीरू भैयाकेँ लगलनि जरूर मुदा जीहमे नै कातक गलफरमे झिट्टा मारने रहनि। जे कनीमनी धाउ भेने तँ छुट्टिओ जाइ छै। मुदा अमती काँट निकालैले बगूर आकि बेलक काँटक जरूरति पड़िते अछि। पुछलखिन-
“केते दिन अहाँक जेठकी पुतोहु कहलनि जे सासु-सासु जकाँ हुअए तखनि ने, बुढ़िया तेहेन लुपकाहि छथि जे भेल भानसपर चुल्हि गरमे रहै छन्हि, केम्हरोसँ एकटा करैला, तँ केम्हरोसँ एकटा झुमनी नेने औती आ हाँइ-हाँइ कऽ दू-तीनटा टुकड़ी तड़ि लेती। तड़ै छथि तइले दुख नै होइए मुदा तेहेन अपसोगारथी छथि जे आगूमे बैसल मुँह तकैत रहब, मुदा एक टुकड़ी देती नै।”
कोठीक मुँहसँ जहिना धान-चाउर भुभुआ खसैए तहिना लुटनी भौजी भुभुएली-
“बौआ, पेटक बात बजै छी। हमरा एक खढ़ इच्छा नै हुअए जे जेठकी साझही रहए। तीनिटा बेटा अछि तीनिटा पुतोहु हएत। अहीं कहू जे तीन-तीन गोटे जइ घरक भनसिये भऽ जाएत तइ घरमे भानसक जोगार के करत। कनियेँ उच्छन्नर देने भीन भेल, अपन परिवारक भार उठौलक।”
“सम्मिलित परिवारक माने ई नै ने जे किछु गोटे कमेलौं बाँकी सभ बैस खेलौं। सम्मिलित परिवारक माने सम्मिलित जिनगी होइ छै। तँए...।”
धीरू भैयाक बात सुनि लुटनी भौजी बजली-
“अखनि जाए दिअ।”
‘अखनि जाए दिअ’ बजिते लुटनी भौजीकेँ धुक दऽ मन पड़लनि छोटकी पुतोहु। ओकरे कारनामा कहैले धीरू भैया ऐठाम आएल छी।
तखने धीरू भैया चड़ियबैत पुछलकनि-
“देखू, बेर-बेर एक्के घरक पनचैती केने घर हेहरू भऽ जाइ छै। तँए जेते झगड़ा अछि से सभटा आइए सुनि लेब। बाजू, दोसर पुतोहु किए परदेश चलि गेल?”
पहुलका पुतोहुक खेरहा ओराइते लुटनी भौजी खड़हीसँ निकलि परतीपर डण्ड-बैसकी करैत नढ़िया जकाँ बजली-
“देखियौ बौआ, मझिली सोहरदे मने गेल। कहियो झगड़ा-झाँटी नै भेल। ओना झगड़ा-झाँटी करए चाहितौं तँ दुनू साँझ होइतए मुदा अपने परहेज करैत रहलौं।”
‘अपन परहेज’ सुनि धीरू भैया दोहरौलकनि-
“की परहेज केलौं?”
“की पुछै छी जेते करूतेल सात दिनमे खर्चा होइ छेलए तेते एक्के दिनमे करै छेली। मुदा घरक बात बूझि केकरा कहितिऐ। लोक कहैत जे पुतोहुकेँ खाइओ ले ने दइ छै।”
“अच्छा छोड़ू, भरि दिन अहाँ पुतोहुकेँ नीक-निकुत खुअबिते रहलौं। परदेश किए जाए देलिऐ। बेटा कमाइले गेल आकि घर-दुआर बनबैले?”
धीरू भैयाक प्रश्न लुटनी भौजीक मनकेँ हौंर देलकनि। जहिना छाँछीमे दूध, मक्खन आ पानि रेहीक बले संगे नचैत तहिना लुटनी भौजीक मन नचलनि। बजली-
“बौआ, ओकर बापो शहरे-बजारमे परिवार रखि बेटीकेँ पढ़ेबो केलक आ ट्रेंनिङो करा देलकै। ओतए ओ दुनू परानी नोकरी करत, कमाएत। ऐठाम कोन काज करैत, तँए विचारेसँ जाए देलिऐ।”
“जहिना दुनू जेठकी-छोटकी बेटा-पुतोहु घर छोड़ि चलि गेल तहिना जौं तेसरो चलि जाए तखनि की करबै?”
धीरू भैयाक प्रश्न लुटनी भौजीकेँ मरोड़ि देलकनि। चारू दिस नजरि दौगए लगलनि। मुदा, जवाबक कोनो बाट नै देखि पाशा पलटैत बजली-
“देखियौ बौआ, गण्डा हुअए आकि गाही, दर्जन हुअए आकि सोरे, असल बेटा तँ दुइएटा ने होइ छै। औरो -बीचलका- संग तँ कटा-कटी भइए गेल छै।”
‘कटा-कटी’ सुनि धीरू भैया प्रश्न उठौलनि-
“की कटा-कटी भेल छै?”
धीरू भैयाक प्रश्न सुनिते लुटनी भौजी मचियापर बैसल मचिबाह जकाँ मचमचबैत बजली-
“जेना कोइ बिलेँतसँ आबि कहै छै जे गामक किछु ने बूझल अछि तहिना अनठा कऽ बजने नै हएत।”
लुटनी भौजीकेँ धकियबैत देखि धीरू भैया बामा ठेहुनकेँ अरकबैत झमाड़ि बजला-
“अच्छा बाजू, की कटा-कटी भेल छै?”
धीरू भैयाक आग्रह सुनि लुटनी भौजी अगुआ जकाँ अगराइत बजली-
“अहाँकेँ नै बूझल अछि जे जेकरा चारि या पाँचटा बेटा रहै छै, ओइमे बीचला बिनु किछु केनौं पाक-साफ रहैए, मुदा से जेठका छोटकाकेँ समाज बनए देत?”
लुटनी भोजीक प्रश्न सुनि धीरू भैया बौलकेँ आगु बढ़बैत गोलकीमे सेरिया कऽ फेकलनि-
“अहाँ मने बीचला जेते बेटा भेल ओ बेटा भेबे ने कएल?”
दुनू हाथसँ गोली-बौलकेँ पकड़ि जहिना गोल होइसँ बँचा लइए तहिना लुटनी भौजी बजली-
“बेटा भेबो कएल नहियोँ भेल। रीति-रेबाजकेँ मानबै तँ नै भेल, अपन बेटत्व बुझबै तँ जहिना एकटासँ छोट अछि तँ दोसरसँ नम्हरो तँ अछिए किने।”
लुटनी भौजीक बात सुनि दोसर दिस मुड़ैत धीरू भैया बजला-
“एहनो बेटा -बीचला- तँ होइते छै जे जेठका-छोटकाक सीमा तोड़ि माए-बापक सेवा करैत अपनाकेँ जेठका, मझिला, सझिला, छोटकाक पतियानीक बीच ठाढ़ भऽ जाइए?”
धीरू भैयाक प्रश्नक उत्तर नै पाबि लुटनी भौजी करोटिया मारलनि-
“देखियौ, जेठका-छोटका नै कोनो बात भेल। जौं से होइत तँ हजारक-हजार बेटाबला सगरकेँ कियो काज नै देलकनि। खाइओ बेर भेल जाइए मुदा बात पछुआएले रहि गेल अछि।”
“अहाँ तँ अपने खापड़िक मकइ जकाँ कुदि-कुदि छिड़ियेबो करै छी आ तीसी जकाँ चनचनेबो करै छी। बाजब की फेर बौएबे करब।”
टिकासनपर बैसल घरछाड़ा जकाँ मठौठक खढ़-बत्ती अजमबैत अजमौनिहार जकाँ लुटनी भौजी बजली-
“अहीं कहू जे ई केहेन भेल जे ठेँसगरि जकाँ बाजलि रहए।”
‘ठेँसगरि’ सुनि धीरू भैया टिपलनि-
“खाली टीकमे ककही चलौने बाबरी नै होइ छै। सेरिया कऽ बाजू जे झगड़ाक जड़ि की अछि?”
“झगड़ाक जड़ि की रहत? अहाँ नै देखै छिऐ जे घरसँ बलजोरी घिच-घिच स्त्रीगणक संग की होइ छै, तैठाम कहैए जे केमरा लऽ कऽ बिआह-मुड़नमे फोटोग्राफी करब। तेकरा हम रोकबै नै। लुच्चा-लम्पटक बरियाती भऽ गेल अछि आकि नीक लोकक अछि। ताड़ी-दारू पीब छौड़ा सभ नाच करैए तैठाम इज्जत-आवरू लोक अपने नै बँचाएत तँ आन गोरे लेतै की बँचौतै।”
लुटनी भौजीक बात सुनि धीरू भैया ठमकला। अपनाकेँ निरूत्तर पाबि पुछलखिन-
“बीचमे तँ बेटो अछि तेकरा पहिने की कहलिऐ?”
बेटाक नाओं सुनिते लुटनी भौजी चौकीपर सँ कुदि निच्चाँ आबि बजली-
“ओ तँ हिजरा छी हिजरा। ने मौगीए ने पुरूखे। बलिगोबना। ओकरे सहसँ तँ पुतोहुओ दूरि भेल अछि। ओइ िनर्लज्जाकेँ कथी कहबै?”
“तखनि मुँह किए तकैत रहै छी, दुनू हाथे झोंटा पकड़ब से नै?”
“मन अपनो होइए मुदा फेर सोचै छी कहीं हाथा-वाहीं भेल तँ ऐ बुढ़ाड़ीमे मारि खाएब, नै जे झोंटा-झोंठौअलि भेल तँ ओकर तड़गर केश छै गोटे-आधे उखड़तै मुदा अपन तँ पकलाहा गोट-गोट कऽ बीछा जाएत, तेकरो डर होइए किने? एकबेरक जौं पकलाहा केश रहैत तँ ओते दुख नहियेँ होइतए मुदा समरथाइएसँ जे गोटि-पंगरा शुरू भेल ओ आब सोलहन्नी भेल।”
‘डर’ सुनि धीरू भैया बजला-
“बेटा-पुतोहु दुनूकेँ कहि दियौ, तुकपर खाइले दिअए। ऐसँ बेसी आब कथीक जरूरति अछि। इन्दिरा अवासक घर भइए गेल, तेहेन-तेहेन स्वीटर, कम्मल, साड़ी पुतोहुओ पठा दइए आ बड़ो-विदाइ तेते होइए जे लत्ता-कपड़ाक जरूरते ने अछि। तखनि की चाही? ओना करैए वा नै करैए ई ओकर धर्म काज भेलै। जौं नहियोँ करत तँ अहाँकेँ छोड़ि भगती से काज चलतनि।”
धीरू भैयाक बात सुनि लुटनी भौजीकेँ किछु हराएल बौस जेना भेटलनि। पुछलखिन-
“नै बुझलौं जे की कहलिऐ, नै बनतनि?”
गदगदाइत लुटनी भौजीक चैहरा देखि धीरू भैया कहलखिन-
“जीता जीनगी अहिना होइ छै हेबै करतै। कहुना अहाँ माए भेलिऐ। जीबैसँ मरै धरिक भार ओकरा छै। से जाबे नै पुरौत ताबे परतवाएक भागी रहत। तँए अहाँ मुइलोपर बिसेबनि।”
मुइलिक असरा देखि लुटनी भौजीकेँ अपन ओछाइनिक जिनगी मनमे उठलनि। दबाइओ-दारू तँ करैए पड़तै...।
धीरू भैया लुटनी भौजीक झगड़ा समापन केनौं ने रहथि आकि लुटनी भौजीक छोटका बेटा-सोमना आबि रूआब झाड़ैत बाजल-
“काका, ऐ बुढ़ियाकेँ पुछियौ जे एहेन गप्पकरि किए अछि जे अपनो भूखे टटाइत हएत आ हमरो सभकेँ टटबैए।”
सोमनाकेँ सम्हारैत धीरू भैया कहलखिन-
“पुरना गप-सप्प मन पड़ि गेल छेलै तँए देरी भऽ गेल।”
आँखिक इशारा लुटनी भौजीकेँ दैत सोमनाकेँ कहलखिन-
“माएकेँ अण्डा-तण्डा खुअबै छहक किने?”
“की खुएबै, बुढ़िया अपने हथकट्टू अछि।” सोमना बाजल।
अागू-आगू लुटनी भौजी आ पाछू-पाछू सोमना घरमुहाँ भेल। मुदा अमती काँटमे लुटनी भौजीक मन ओझराइते रहनि, होन्हि जे अखनि मुहेँ कान-तोपि दिऐ मुदा फेर सोचथि, एक तँ अबेरक सगुन छी जौं तेकरा भंगठाइए लेब तँ अौझुका दिने ओहिना रीब-रीबेमे चलि जाएत। तँए चुपे रहब नीक।
तहिना सोमनाक मनमे अपन तँ कम्मो-सम्म मुदा घरवालीक बात कहैले आन गोटे लग किए गेल, से तामस रहै। होइ जे लोक जौं नीक कहितए तँ अखने चारिए थापरमे मुँह घूमा घर दिस कऽ दैतिऐ। मुदा एक तँ ओहिना समाजमे अबाह छी तैपर जँ एहेन काज करब तँ आरो दोखी हएब। तँए चुपे रहब नीक।m m m
Subscribe to: Post Comments (Atom)


text:
Tuesday, 31 January 2017
पद्य - २२८ - हे आकांक्षे ! (कविता)
हे आकांक्षे ! (कविता)
हमर ई कविता मौलिक रूपसँ मैथिलीमे लिखित अछि । ई कविता तहिया लिखल गेल छल जहिया हम कॉलेज ऑफ आयुर्वेदमे (भारती विद्यापीठ, पूना) B.A.M.S. द्वितीय ओ तृतीय वर्षक (2nd & 3rd PROFESSIONAL YEAR) छात्र रही । ताहि समएमे महाविद्यालयक छात्र लोकनिमे EXTRA CO-CURRICULAR ACTIVITY केँ बढ़एबाक लेल “निर्मिती” नामक WALL MAGAZINE पर कविता आदि साहित्यिक कृति लगाओल जाइत छल जकर संयोजिका श्रीमति इण्दापुरकर मैडम (तत्कालीन लेक्चरर आ बादमे विभागाध्यक्ष - शारीर क्रिया विभाग) छलीह । हमहूँ मैथिली कविता लेल प्रस्ताव देल मुदा पाठक आन केओ नञि छलाह तेँ ओकर हिन्दी अनुवाद (स्वयं द्वारा अनुदित) देब स्वीकृत भेल । ताहि अनुदित रचना पर स्पष्ट उल्लेख रहैत छल कि मूल रचना “मैथिली” भाषामे अछि । प्रश्न उठि सकैत अछि कि मैथिली कविता मौलिक छल वा हिन्दी ? तेँ निर्मितीमे देल गेल रचनाक छायाप्रति सेहो संगहि देल जा रहल अछि ।
हम आपना प्रति उत्तरदायी छी,
तोहर कृत्यक तोंऽऽहींऽ जानए ।
हम कएलहुँ जे से उचित रहए,
तोहर औचित्य तोंहीं जानए ।।
अप्पन छवि अपनहि सोझाँमे,
कारी-मलीन नञि बनल रहए ।
अपनहि समक्ष अप्पन माथा,
लाजेँ बोझिल ने झूकल रहए ।।
ई प्रीति पुनीत रहए हम्मर,
हम तँऽ बस एतबहि टा बूझल ।
तोहर प्रदत्त अपमान - गरल,
सेहो अमृत सनि हम बूझल ।।
सभटा बन्हन आब टूटि चुकल,
भ्रम मोह छोड़ि पाछाँ अएलहुँ ।
रही दूर स्वयंसँ भटकि गेल,
आपिस फेर अपनाकेँ पओलहुँ ।।
हे “आकांक्षे” ! हम मुक्त भेलहुँ,
तोहर एहि विस्तृत मायासँ ।*
मुइलहुँ ने, तपि कऽ निखड़ल छी,
ओहि हवनकुण्ड केर छायासँ ।।
* आकांक्षा = इच्छा,
स्पृहा = प्रायः एहेन इच्छासभ जे ककरहु अहं केर तुष्टि लेल होइछ ।
मैथिली पाक्षिक इण्टरनेट पत्रिका “विदेह” केर 218म अंक (15 जनबरी 2017) (वर्ष 10, मास 109, अंक 218) केर “पद्य” स्तम्भमे प्रकाशित ।
Subscribe to: Post Comments (Atom)


text:
ग्रामीण शिवाकान्त झा द्वारा दुर्गा मंदिर निर्माण हेतु दान देल गेल भूमि पर ग्राम विकास समिति के सदस्य सभ बड़ा धूमधाम सँ भूमि पूजन केलनि। समिति केँ एक सदस्य कहला कि एहि बेर ग्रामीण सभक सहयोग सँ खरहक घरे म' माँ दुर्गा केर प्रतिमा बनाओल जायत आर मेला केँ आयोजन कायल जायत।
दुर्गा मंदिर निर्माण ल' केँ ग्रामीण सभ कैको बरख सँ प्रयासरत छल, मुदा जमीन उपलब्ध नै होयबाक कारण मेला केँ आयोजन नै होयत छल। एहि बेर दुर्गा मंदिर लेल जमीन उपलब्ध होयबाक कारण ग्रामीण सभ काफी उत्साह के संग माँ दुर्गा-पूजा करबा मेँ जुटल छैथ। ग्राम विकास समिति केँ सदस्य सभ द्वारा माँ दुर्गा केर प्रतिमा बनेबा आर मेलाक आयोजन करबाक निर्णय लेल पर लोग सभ बहुत उत्साहित छैथ। भूमि पूजन केँ मौका पर ग्राम विकास समिति केँ सदस्य सभक अलावा बहुत संख्या म' ग्रामीण सभ उपस्थित छलाह।


text:
प्रितिलता मल्लिक
पटना। बिहार पंचायती राज व्यवस्था क मामला मे देशक अन्य राज्य लेल आइ रोल माडल बनि गेल अछि। बिहारक इ बदलाव कोनो जादू टोनाक कारण नहि भेल, बल्कि एकर पाछु एकटा लंबा आ मजबूत प्रक्रिया रहल। कहियो सामंती ताकत आओर जमींदार क हवेली तक सिमटल मुखियाक पद पर आब गामक गरीब आ पसीना क गंध स तर बतर रहनिहार आम मेहनतकश क बेटा-पुतहु बैस रहल अछि। हिनका सब कए मात्र राजनीतिक ताकत नहि भेटल अछि, बल्कि इ सब बड जतन स पंचायत क भाग्य सेहो बदलि रहल छथि। एतबे नहि घर क दुहारि स बाहर कहियो पैर नहि रखनिहारि महिला कए गामक पंचायत क बागडोर पकडबा लेल तैयार करनिहार बिहार देश क पहिल राज्य अछि। आइ बिहारक एहि काज कए दोसर राज्य अपन पंचायत लेल माडल बना रहल अछि। एहन मे विचारणीय अछि जे आखिर बिहार अपन पंचायत कए कोना आर्दश रूप द सकल। जे राज्य पिछला 23 साल स पंचायत चुनाव नहि देखने छल, ओ राज्य कोना आइ देश लेल एकटा मॉडल बनि गेल। निश्चित रूप स इ एकटा शोधपरक आ उल्लेखनीय यात्रा अछि।
2005 क नवंबर मे सरकार क काज संभारबाक बाद पंचायत मे आरक्षण क प्रक्रिया क समाधान ताकल गेल। पिछुलका सरकार मे इ मामला अदालत मे लटकल छल। नव सरकार 2006 मे कानून क पेचिदगी कए दूर केलक आ पिछडा आ महिला कए आरक्षण क सुविधा देलक। आबादी क अनुपात मे अनुसूचित जाति कए 16 प्रतिशत, अनुसूचित जन जाति कए एक प्रतिशत आ अति पिछडी जाति कए 20 प्रतिशत क आरक्षण देल गेल। इ ऐतिहासिक फैसला छल। जे काज एखनधरि क सरकार सब नहि क चुकल छल ओ संभव भेल। इ व्यवस्था केवल ग्राम पंचायत नहि बल्कि त्रिस्तरीय पंचायती राज व्यवस्था मे ग्राम कचहरी, नगर पंचायत, प्रखंड प्रमुख आ जिला परिषद क सबटा पद लेल लागू भेल। एकर सबस बेसी लाभ अति पिछडी जाति कए भेटल। एखन धरि सत्ता स दूर रहल एहि जाति सबहक सामाजिक स्थिति नीक नहि छल। जखन आरक्षण क व्यवस्था भेल त एहि समाज मे शासन-प्रशासन क प्रति जागरूकता आयल। दूटा चुनाव स 8842 ग्राम पंचायत आ एतबे ग्राम कचहरी मे कम स कम एक चौथाइ पद पर अति पिछडी जाति क लोक निर्वाचित भेलथि। पंचायत स जिला परिषद क पद पर महिला लेल पचास प्रतिशत सीट आरक्षित कैल गेल अछि। 2006 मे जखन नव व्यवस्था क तहत चुनाव क घोषणा भेल त गाम मे एकटा नव क्रांति क झलक दिखबा लेल भेटल। घोघ मे रहनिहारि महिलाएं मुखिया, सदस्य, जिला परिषद लेल नामांकन दाखिल करबा लेल घर स बाहर निकलथि। इ पहिल मौका छल, हुनकर संग पति छल, बेटा छल आ पुरुष अभिभावक। शायद कोनो टोला या बसावट नहि रहल जाहि ठाम स कियो महिला उम्मीदवार सामने नहि एलीह। चुनाव भेल, नतीजा आयल, एकटा नव व्यवस्था गाम मे आयल। पहिनेसन बिहार बदलए लागल छल। पैघ संख्या मे महिला आ अति पिछडी जाति स अबिनिहार पुरुष आ महिला कए चुनि कए आयल त सरकार हिनकर स्वागत केलक। पंचायत क बाद ग्राम कचहरी, पंचायत परिषद, जिला परिषद क चुनाव कराउल गेल। जिला परिषद क अध्यक्ष-उपाध्यक्ष आओर नगर निगम क मेयर आओर उप महापौर क पद कए सेहो आरक्षित कैल गेल। पंचायत कए धीरे -धीरे अधिकार सौंपल गेल। प्राथमिक स हाई स्कूल मे शिक्षकक नियुक्ति क अधिकार त्रिस्तरीय पंचायती राज सिस्टम कए सौंपल गेल। पंचायत कए प्राथमिक आ मिडिल शिक्षक क नियुक्ति आ हुनकर वेतन, मानिटरिंग आदि क अधिकार भेटल।
2006 क बाद 2011 मे पंचायत क चुनाव भेल। धीरे धीरे जखन पटरी पर व्यवस्था आयल त एहि मे सुधार क सेहो गुंजाइश बनए लागल। पंचायत कए अधिकार भेटल त हुनकर मनमानी रोकबाक सेहो व्यवस्था भेल। 2007 मे पहिल संशोधन कैल गेल। सरकार मुखिया, उप मुखिया, प्रखंड प्रमुख, उप प्रमुख, जिला परिषद अध्यक्ष आओर उपाध्यक्ष क पद स हटाउल गेल लोक कए अगिला पांच साल तक लेल चुनाव लडबा पर रोक लगेबाक नियम बनल। 2009 मे दोसर संशोधन पारित कैल गेल। इ तय भेल जे जाहि पद लेल आरक्षण क व्यवस्था भेल, ओ लगातार नहि होएत। बल्कि दूटा चुनावी वर्ष क साइकिल होएत। यानि 2006 मे जे पद आरक्षित कैल गेल ओकर स्थिति 2011 क चुनाव मे सेहो यथावत रहेत। 2016 मे प्रस्तावित चुनाव मे आरक्षण क साइकिल बदलत।
2010 मे सरकार एकटा आओर संशोधन केलक। काज सुभितगर करबा लेल पंचायत क मुख्य कार्यपालक अधिकारी आब प्रखंड विकास पदाधिकारी कए बना देल गेल। पहिने इ एडीएम स्तर क वरीय अधिकारी कए अधिसूचित कैल गेल छल। 2011 मे सरकार एकटा आओर नव व्यवस्था केलक। लोक प्रहरी क नियुक्ति क विधान मंडल स कानून पारित क एकरा लागू कैल गेल। एकर तहत कोनो मुखिया, उप मुखिया, प्रमुख, उप प्रमुख, जिला परिषद अध्यक्ष आओर उपाध्यक्ष कए पद स हटाबा लेल एकटा लोक प्रहरी क नियुक्ति होएत। लोक प्रहरी क जांच क बाद कोनो पंचायत प्रतिनिधि कए ओकर पद स हटाउल जाएत। एकर संगहि निर्वाचित पंचायत प्रतिनिधि कए लोक सेवक क दरजा सेहो देल गेल।
maithili news, mithila news, bihar news, latest bihar news, latest mithila news, latest maithili news, maithili newspaper


text:
दूरस्थ शिक्षा निदेशालय खोललक 112 विषयक लेल पढाई क केबार
दरभंगा । कामेश्वर सिंह दरभंगा संस्कृत विश्वविद्यालय अपन चरित्र मे पैघ बदलाव करैत पुरातन संस्कृवत साहित्यस क संगहि विभिन्न आधुनिक व्या वसायिक पढाई क सेहो अपना एहिठाम शुरू करबाक एकटा ऐतिहासिक फ़ैसला केलक अछि। एकर तहत दुनिया क कईटा भाषा पढबा लेल आब मिथिला क छात्र एक आन ठाम जेबाक कोनो आवश्याकता नहि रहत। कामेश्वर सिंह दरभंगा संस्कृत विश्वविद्यालय एकरा लेल अपन दुहारि खोलि देलक अछि। इ सबटा पाठ्यक्रम फरवरी 2013 यानि अगिला मास स शुरू भ जाएत। विवि क कुलपति डॉ अरविंद पांडेय, छात्र कल्याण संकायाध्यक्ष डॉ जीतेंद्र कुमार आ गुरूकुल क अध्यक्ष डॉ अखिलेश कुमार दूबे एहि संबंध मे जानकारी दैत कहला जे एहि पाठ्यक्रम स एक दिस जतए छात्र कए विभिन्न भाषा क ज्ञान होएत ओतहि संस्कृरत क जानकार सेहो बढत, किया त कोनो पाठ्यक्रम पढबा लेल छात्र कए एकटा विषय क रूप मे संस्कृहत अनिवार्य रूप स पढए पडत। ओ कहला जे महाराजा जखन एहि एकर स्थाूपना केने छलाह तखन हुनक इच्छाू छल जे इ संस्कृरत क पुरातन शिक्षाक संगहि नव परिवेश मे ओकरा अनबा लेल सेहो काज करै। विवि प्रशासन दानकर्ताक एहि भावना कए देखैत संस्कृनत क विकास लेल एहि प्रकारक डेग उठा रहल अछि।
कामेश्वर सिंह दरभंगा संस्कृत विश्वविद्यालय क कुलपति डॉ अरविंद पांडेय क कहब अछि जे एखनधरि एहि ठाम केवल संस्कृत माध्यम स उच्च शिक्षा देल जाइत रहल छल, मुदा आब विवि फ्रेंच, जर्मन, जैपनीज़, चाईनीज़, रशियन समेत कईटा भाषा क पाठ्यक्रम शुरू करि रहल अछि। एतबे नहि विवि प्रबंधन, पत्रकारिता, मेडिकल, पारा मेडिकल, जनसंपर्क समेत कुल 112टा नव पाठ्यक्रम शुरू करै जा रहल अछि। कामेश्वर सिंह दरभंगा संस्कृत विश्वविद्यालय प्रशासनक कहब अछि जे विवि लग आधारभूत संरचना आ योग्यं शिक्षकक अभाव रहलाक कारण इ सबटा पाठ्यक्रम दूरस्थ शिक्षा निदेशालय स पत्राचार माध्यम स चलेबाक निर्णय लेल गेल अछि। ओना उपरोक्त सबटा पाठ्यक्रम नियमित पाठ्यक्रम क रूप मे सक्षम कॉलेज आ स्नातकोत्तर विभाग मे सेहो शुरू कैल जा रहल अछि, मुदा एहि लेल विवि मुख्यत रूप स गुरूकुल नामक संस्था क संग समझौता केलक अछि। समझौता क तहत गुरुकुल देश भरि मे अध्ययन केंद्र खोलत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
महिलाकर्मी आरोप लगेना छली कि अमिताभ ठाकुर हुनका संग लैंगिक संबंध बनेबाक दबाव बनेलनि और ऐना नहि करबा पर हुनका सेवा संबंधी मामला मे विभिन्न प्रकार सँ प्रताड़ित केलनि। सीजेएम संध्या श्रीवास्तव अप्पन आदेश मे कहलक कि परिवादिनी केर मुख्य आरोप विभागीय मामला ल'क' अछि आओर जता धरी लैंगिक उत्पीड़न केर आरोप अछि, ओ अपना आप मे आधारहीन प्रतीत भ' रहल अछि।
सीजेएम संध्या श्रीवास्तव कहलक कि परिवादिनी और साक्षी सभक बयान व तमाम अभिलेख सभसँ स्पष्ट अछि कि हुनका द्वारा विभागीय कार्रवाई सँ क्षुब्ध भ' ई परिवाद दायर कायल गेल अछि। आगा ओ कोनो आधार नहि देखैत परिवाद निरस्त क' देलनि।


text:
मूल रुप सं मधबुबनी के कोतवाली चौक के रहनिहार बंसंत सिन्हा जी हिन्दी फ़िल्म जगतमें एकटा उभरैत बड्ड नीक कलाकार छैथ। अभिनय के संग-संग बसंत जी के लेखन करय के अहम शौक छैन। सम्प्रति , वो दूटा हिन्दी फ़िल्म आर टीवी सिरियल के लेल किछु लेख़न कय रहल छैथ। दिल्ली के श्रीराम सेंटर सं संबंध राखय बला बसंत सिन्हा जीक पहिल ब्रेक भेटल रहनि कल्पना लाजिमी द्वारा निर्देशित फ़िल्म “ चिनगारी (2006) में। तकरा बाद बसंत जीके कयकटा फ़िल्म केलनि जाहि में किछु नाम अछि- “ आहिस्ता-आहिस्ता”, “ बिल्लू बार्बर” (2009), मेरे बाप पहले आप” (2008), “जब वी मेट” (2007), “फ़ंस गये ओबामा”, “जॉली एलएलबी” आदि।
बसंत जी फ़िल्म में काज करय सं पहिने कयकटा टीवी सिरीयलमें अभिनय केने छलैथि, मुदा एकता कपूरक चर्चित धारावाहिक “सास भी कभी बहू थी” एवं ‘दहेज” में महत्वपूर्ण पैरालल भूमिका केने रहैथ।
बसंत सिन्हा जी द्वारा कयल गेल विज्ञापण में HP-Racer Engine Oil उल्लेखनीय अछि जाहिमें वो क्रिकेटर जहीर खान के संग काज केने छलैथ। गप-शपके क्रम में बतौलनि कि मैथिली फ़िल्म में काज करय के अवसर भेटत त निश्चित रुपेण काज करब आ ई हमर अपन मात्रॄभूमि के प्रति एकटा आभार मात्र होयत।- भास्कर झा


text:
मैथिली फ़िल्म निर्माण के क्षेत्र में दोसर पीढीक सुप्रसिद्ध युवा निर्देशक सब में मनोज झाक अपन नीक स्थान छनि। नवतुरिया कलाकार के फ़िल्म में अवसर प्रदान करबाक लेल प्रसिद्ध मनोज जी "गरीबक बेटी" नामक फ़िल्म के निर्माण के संगहि फ़िल्म निर्माण में कदम रखलाह। आर ताबरतोर "चारु धाम", "मायक कर्ज", "सुहागिन", "हमर अप्पन गाम अप्पन लोक" आदिक निर्माण करिकय खूब नाम अर्जित करैत गेलाह।
समय में मनोज जी "खुरलुच्ची" फ़िल्मक निर्माण में लागल छथि जाहि में शुभ नारायण झा, दिनेश मिश्रा, मिथिलेश चौरसिया आदि नीक कलाकारक धमाचौकड़ी अछि। विश्वस्त सूत्रक मुताबिक "चारु धाम", 'मायक कर्ज" आ "हमर अप्पन गाम अप्पन लोक" समय पर प्रदर्शित होयबाक लेल तैयार अछि।
मनोज जी अंगेजी फ़िल्म " ए डांस ऑफ़ रिवेंज " आर हिन्दी फ़िल्म " बुद्धम शरणम गच्छामि" आदिक निर्देशन सेहो केने छथि। मनोज जी द्वारा निर्देशित भोजपुरी फ़िल्म " बिजुलिया भौजी" एखन निर्माणाधीन अछि । अहि फ़िल्मक अलावे, मनोज जी के कतेक रासे डॉक्यूमेन्टरी फ़िल्म के सफ़ल निर्देशन कारबाक श्रेय भेटल छनि !


text:
माएकेँ घरमे प्रवेश करिते 5 सालक बेटी प्रश्न पूछि देलकै "माँ, ई रेप ककरा कहल जाइ छै !" दुनू हाथमे घरक समानसँ भरल झोड़ा उठेने, घामे-पसीने भेल माएक मोन खौँझ गेलै ।"ई सब के कहलकौ ?" माए परेशान भऽ गेल छली ।
"आइ टी॰भी॰पर कहै छलै जे चारि गोट पुरूख एकटा 14 वर्षक छात्रा संग चारि दिन धरि रेप केलक ।" बेटी मासूमियतसँ जबाब देलक ।
" तोरा कहै छीयौ ने, अल-बल चीज नै देखल कर ।"
"मुदा तूँहीँ तँ कहै छहीं जे न्यूज नीक चीज छै ।"
"हँ नीक तँ छैहे ।तैयो . . ."
"तखन अल-बल कोना भेलै ?एक टा बात बता सदिखन महिलाकेँ रेप किए कएल जाइ छै, पुरूखक किए नै ?"
"किए की . . .किए की . . ."माएकेँ जबाब देब भारी बुझेलनि ।ओ केवल बलाकेँ कनेक्सन काटबाक लेल फोन करऽ लागली ।
अमित मिश्र


text:
अपन मिथिला ,भदौ १ - भारतके पूर्वी राज्य बिहारमें बाढ़िकेँ कारण कम्तिमे ९१ गोटेकेँ मृत्यु भेल खबैर अछि । बीतल कुछ दिन सs भेल भारी वर्षाके बाद बाढ़ि के कारण मृत्यु भेल अछि । बाढ़ि से करिब ९६ लाख आदमी प्रभावित भेल, आय नयाँ पत्रिकामें खबैर अछि ।
बिहारके १२ जिल्लामें बाढ़ि से बेदी प्रभाव पारल अछि । बाढ़ि से बिहारके राजधानी नगर पटनामें सेहो बहूत क्षति भेल अछि । पटना आ आसपासके और क्षेत्रमें वर्षा नै रुकला खबैर अछि पानि पड़ैत अछि । बाढ़िसे बिहार के जनता के जनजीवन कष्टकर बनल आ करोडौँ मूल्यबराबरके क्षति भेल अछि ।
बाढ़ि के कारण हजारौँ घरपरिवार घर से बाहर भेल अछि । घर से बाहर सभके सरकार बहुत ठाम शिविरमें राखने अछि । बाढ़िमें हराएल आदमी के खोजी भरहल जानकारी अछि ।


text:
भागलपुर। शहर क मुसलिम बहुल क्षेत्र आ स्लम एरिया क विकास पर कई करोड टका खर्च कैल जाएत। मेयर स वार्ता क बाद गर्वमेंट ऑफ इंडिया क मल्टी सेक्योरल डेवलपमेंट प्रोग्राम विभाग क अंडर सेक्रेटरी उज्जवल कुमार सिन्हा कहला जे 12वीं योजना क तहत निगम कए एक मुश्त राशि देल जाएत, जाहि स ओ शहर क विकास क सकताह। ओ मेयर दीपक भुवानियां स कहला जे सोलर लाइट सिस्टम, प्राथमिक विद्यालय आ उच्च विद्यालय क भवन निर्माण, आइटीआइ आ पॉलीटेक्निक कॉलेज खोलबा, नाला, सड़क निर्माण, नलकूप आ पाइन क पाइप सहित अन्य योजना कए पूरा करबा लेल केंद्र सरकार द्वारा निगम कए राशि देल जाएत। एकर अलावा सेहो कईटा योजना निगम द्वारा बना कए देल जाएत त राशि क व्यवस्था कैल जाएत।
ओ कहला जे 11म प्लान क तहत कटिहार, किशनगंज, पूर्णिया, सीतामढ़ी, दरभंगा, पश्चिमी चंपारण आ अररिया मे एखन धरि 500 करोड़ टका खर्च कैल जा चुकल अछि। 12वीं योजना क तहत भागलपुर कए चुनल गेल अछि। एकर पूर्व ग्रामीण क्षेत्र क विकास लेल राशि क स्वीकृति केंद्र सरकार करैत छल मुदा एहि बेर शहरी क्षेत्र लेल सेहो योजना बनाउल गेल अछि। एहि पर मेयर दीपक भुवानियां कहला जे शहर क लोक कए तुरंत फायदा होइवाला योजना पर कार्य कैल जाएत। एकर लकए सबटा पार्षदक संग रविदिन कए बैसार कैल जाएत आ संबंधित वार्ड क विकास कए लेल गप कैल जाएत। एहि मौका पर पार्षद संतोष कुमार, संजय सिन्हा सहित अन्य मौजूद छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
नई दिल्ली : गप जखन भाषा आ बोली क होए तखन मैथिली क मिठास क कि कहनाय। बोली एहन जे श्रोता क कान मे मिसरी घोलि दैत अछि। दिल्ली सेलिब्रेट्स क तहत राग रंग समारोह में गुरु दिन मैथिली आ भोजपुरी गीत क नाम रहल। भारत सरकार क कला संस्कृति आ भाषा विभाग द्वारा आयोजित एही कार्यक्रम क चारिम दिन भोजपुरी आ मैथिली क नाम रहल। समारोह में मैथिली क सुप्रसिद्ध गायिका रंजना झा आ भोजपुरी क सुर सम्राट गुड्डू रंगीला अपन प्रस्तुति स श्रोता क मंत्रमुग्ध कए देलथि।
सुनअ-सुनअ रे मोरे पिया आ थोरी सी अरजिया हमार जेहन गीत कए गाबि रंजना झा सभहक मोन जीत लेलथि। तबला, हारमोनियम आ आन परंपरागत वाद्ययंत्र पर गायिका क सुरीली आवाज श्रोता क झूमबा पर मजबूर कए देलथि। सेंट्रल पार्क में आयोजित एहि मोहक संगीत कार्यक्रम क शुरुआत रंजना जी क गणेश वंदना स भेल। साँझ करीब साढ़े छह बजे महज़ किछु लोग क मौजूदगी मे शुरू भेल एही कर्यक्रम मे सात बजे तक दर्शक जमावड़ा लागि गेल। रंजना झा क भजन आ लोकगीत आ गुड्डू रंगीला क गीत दर्शक क भरपूर मनोरंजन केलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना : मेडिकल काउंसिल आफ इंडिया (एमसीआइ) बेतिया मेडिकल कालेज मे सौ सीट पर प्रवेश क अनुमति द देलक अछि। इंदिरा गांधी आयुर्विज्ञान संस्थान मे एमबीबीएस क सौटा सीट क संदर्भ मे अनुमति पत्र पहिने जारी कैल जा चुकल अछि। पिछला सप्ताह काउंसिल बेतिया मेडिकल कालेज कए ‘लेटर आफ इंटेंट’ जारी केने छल। स्वास्थ्य विभाग क प्रधान सचिव व्यासजी क कहब अछि जे मेडिकल काउंसिल आफ इंडिया बेतिया मेडिकल कालेज मे सौटा सीट पर प्रवेश क औपचारिक अनुमति द देलक अछि। एमसीआई क टीम जून माह मे दूनू मेडिकल कालेज क दौरा क बाद एहि मे एमबीबीएस क सीट पर दाखिला क अनुमति देबा स मना क देने छल। एकरा लेल दूनू मेडिकल कालेज मे आधारभूत संरचना क कमी कए जिम्मेदार बतेने छल। मुख्यमंत्री एहि संबंध मे केंद्रीय स्वास्थ्य मंत्री गुलाम नबी आजाद कए पत्र लिखकए हस्तक्षेप करबाक आग्रह केने छलाह। राज्य सरकार 2007 मे बेतिया मेडिकल कालेज क स्थापना केने छल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बैंक
बैंक एक वित्तीय संस्था छी, जत जनताक धनराशी जम्मा कैर तथा जनताके ऋण दैत अछि । अपन धनराशीक उचित सुरक्षा तथा बैंकसँ ब्याज लेवाक हेतु बैंकमे धनराशी जम्मा करैत अछि । जनता स्वयम बैंकमे जम्मा केने धनराशी पुर्व र्निधारित बैंकिङ नियम पुरा कैर निकाल आ पुन: राखैत अछि साथ कोनोके कर्जा अाबश्यक परल समयमे अाबश्यक प्रकृया पुरा कैर ऋण लऽ सकैत अछि। सामान्यतया मुद्राक काराेबार या लेनदेन करैत प्रचिलत कानुनबमाेजिम सन्गठित संस्थाके बैंक कहैत अछि । प्रयाेगात्मक नेपाली शब्दकाेश २०६१ मे चाहका समय निकल सकैत राखैत ब्याजमे ऋण दऽ अादि अार्थिक काराेबार कैर संस्थाके बैंक कहैत अछि ।
विषय सूचीसभ
बैंकको आवश्यकता[सम्पादन करी]
बर्ग अनुसारक बैंकसभक काम,कर्तब्य आ अधिकारसभ[सम्पादन करी]
बैंक प्रदान करैवाला सेवासभ[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
बैंकक सम्बन्धमे विकिपिडियाक भातृ योजनासभमे ताकी:


text:
फुलपरास(मधुबनी) । अंतरराष्ट्रीय मैथिली परिषदक राष्ट्रीय अध्यक्ष डा॰ धनाकर ठाकुर कहलथि अछि जे राजनेता क इच्छाशक्ति मे अभाव क कारण मैथिली क सतत उपेक्षा भ रहल अछि। संवैधानिक दर्जा भेटलाक बावजूद प्राथमिक शिक्षा धरि मे मैथिली क उचित स्थान नहि भेट सकल अछि जेकरा लेल एकटा सशक्त आदोलन क आवश्यकता अछि आ इ आंदोलन बहुत जल्द होएत। ओ मधेपुर कॉलेज परिसर मे अंतरराष्ट्रीए मैथिली परिषद क तत्वावधान मे आयोजित भेल चारदीना मैथिली कार्यकर्ता प्रशिक्षण शिविर क समापन पर नवयुवक सब कए संबोधित करि रहल छलाह। प्रखंड क फुलपरास, ब्रह्मपुरा, डेवढ़ आदि गामक भ्रमण करि मधेपुर पहुंचल ठाकुर कहलथि जे राष्ट्रीय राजमार्ग 57 केर बनलाक बाद से दू भाग में विभक्त मिथिला केर भूभाग फेर से एक भऽ गेल हँ। लोकक बीच व्यावहारिक आ व्यापारिक आदान प्रदानक सिलसिला फेर से चालू भ गेल अछि, जाहि स मिथिलाक परिक्षेत्र मे वृद्धि कहब अतिशयोक्ति नहि मानल जा सकैत अछि। समारोह में अठारह टा प्रशिक्षु लोकनि कए प्रमाण पत्र थमाओल गेल। समारोह के संबोधित करैत अं परिषदक राष्ट्रीय अध्यक्ष डा. धनाकर ठाकुर मिथिलाक प्रगति मे युवा वर्गक भूमिका आ मैथिलीक अस्तित्व आ मिथिलाक समस्या पर विस्तार स प्रकाश देलथि। आयोजित समारोह कए डा. उमेश ठाकुर, महेन्द्र मिश्र, अशोक कुमार सहनी सहित आन लोकनि सेहो संबोधित कैलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
मैथिली मे प्राथमिक शिक्षाक लेल सशक्त आंदोलनक जरुरत : धनाकर ठाकुर
फुलपरास(मधुबनी) । अंतरराष्ट्रीय मैथिली परिषदक राष्ट्रीय अध्यक्ष डा॰ धनाकर ठाकुर कहलथि अछि जे राजनेता क इच्छाशक्ति मे अभाव क कारण मैथिली क सतत उपेक्षा भ रहल अछि। संवैधानिक दर्जा भेटलाक बावजूद प्राथमिक शिक्षा धरि मे मैथिली क उचित स्थान नहि भेट सकल अछि जेकरा लेल एकटा सशक्त आदोलन क आवश्यकता अछि आ इ आंदोलन बहुत जल्द होएत। ओ मधेपुर कॉलेज परिसर मे अंतरराष्ट्रीए मैथिली परिषद क तत्वावधान मे आयोजित भेल चारदीना मैथिली कार्यकर्ता प्रशिक्षण शिविर क समापन पर नवयुवक सब कए संबोधित करि रहल छलाह। प्रखंड क फुलपरास, ब्रह्मपुरा, डेवढ़ आदि गामक भ्रमण करि मधेपुर पहुंचल ठाकुर कहलथि जे राष्ट्रीय राजमार्ग 57 केर बनलाक बाद से दू भाग में विभक्त मिथिला केर भूभाग फेर से एक भऽ गेल हँ। लोकक बीच व्यावहारिक आ व्यापारिक आदान प्रदानक सिलसिला फेर से चालू भ गेल अछि, जाहि स मिथिलाक परिक्षेत्र मे वृद्धि कहब अतिशयोक्ति नहि मानल जा सकैत अछि। समारोह में अठारह टा प्रशिक्षु लोकनि कए प्रमाण पत्र थमाओल गेल। समारोह के संबोधित करैत अं परिषदक राष्ट्रीय अध्यक्ष डा. धनाकर ठाकुर मिथिलाक प्रगति मे युवा वर्गक भूमिका आ मैथिलीक अस्तित्व आ मिथिलाक समस्या पर विस्तार स प्रकाश देलथि। आयोजित समारोह कए डा. उमेश ठाकुर, महेन्द्र मिश्र, अशोक कुमार सहनी सहित आन लोकनि सेहो संबोधित कैलाह।


text:
वरिष्ठ पुलिस अधीक्षक विवेक कुमार कहला कि गुप्त सूचना केर आधार पर गिरफ्तार नक्सलि सभक नाम दशरथ राम, संतोष सहनी, बैद्यनाथ पासवान, मुकेश पासवान, राजेश पासवान आर संजय कुमार सहनी अछि। नक्सलि सभक लग से पुलिस दुइ देशी पिस्तौल, छह डेटोनेटर, 21 कारतूस, लोग सभसे लेवी वसूलबाक लेल धमकी भरल हस्तलिखित पर्चा आर दुइ मोटरसाइकिल जब्त केलन्हि अछि।
पुलिस अधीक्षक कहला कि ऐसी छह नक्सलि सभ से दशरथ राम, संतोष सहनी आर बैद्यनाथ पासवान क' पहिनो पड़ोसी पूर्वी चंपारण आर शिवहर जिला मे नक्सली गतिविधि मे संलिप्त रहबाक लेल गिरफ्तार कायल गेल छल। गिरफ्तार नक्सलि सभक आरो साथि केर पता लगेबाक लेल पूछताछ जारी अछि।


text:
जोरजुलुमसँ जे ने झुकए से भाले लगए पिअरगर यौ
इन्द्रधनुषी एहि दुनियामे लाले लगए पिअरगर यौ
ठोरे जँ सीयल रहतै तँ गुदुर–बुदुर की हेतै कपार!
एहन मुर्दा शान्तिसँ तँ बबाले लगए पिअरगर यौ
कुच्ची–कलमक रूप सुरेबगर रहलै, रहतै सबदिनमा
जखन अन्हरिया पसरल होइक, मशाले लगए पिअरगर यौ
खालि शब्दक जाल बुनल नहि चाही आब जवाब कोनो
नगर–डगरमे गुञ्जैत सबल सबाले लगए पिअरगर यौ
जुड़शीतलकेर भोरहरियामे धह–धह जरए कपार जखन
जलथपकी नहि, तखन जाँघपर ताले लगए पिअरगर यौ
माथा बन्हबैत कफन, उड़ाबए लाल गुलाल अकाशे जँ
हमरा तँ ओहि समय–सुन्दरीक गाले लगए पिअरगर यौ


text:
जानकी मन्दिरमे अखन बजार लगौलासँ गन्दा तऽ भेल अछि । मुदा ई धीरे धीरे व्यवस्थित कएल जाएत से हमरा विश्वास अछि । एहिक लेल निराश होबएके आवश्यक्ता नहि अछि ।
श्याम नारायण झा
………………..
हम ई नहि सोचैत छी । दियावातीसँ छठिधरि तऽ मन्दिरमे बजार लगाओल जाइत अछि । एहिसँ बहुतो गोटेके परिवार सेहो चलैत अछि । हम तऽ एहिके किछु दिनक मेला मानैत छी ।
पर्शुराम चौधरी
………………
मन्दिरमे अहिना बजार लगैत रहत । एहिके कतेक गोटे आम्दानीक श्रोत बनोने छथि । जहिआधरि हुनकासभके एहिसँ आम्दानी अबैत रहत तहिआधरि मन्दिरमे बजार लगिते रहत ।
विजय साह
………………
जानकी मन्दिरक परिसरमे बजार नहि लागएके चाही । पावनिके समयमे पावनिक सामानसभके सेहो आवश्यक्ता होइत अछि । तएँ एहन बजार मन्दिर प्राङ्गणसँ बाहर लगाबएके दिशामे सोचबाक चाही ।
सुरेश शर्मा
………………
मन्दिरमे बजार लगाएब कोनो नव बात नहि रहि गेल अछि । बहुत पहिनेसँ एहि समयमे मन्दिरक प्राङ्गणमे बजार लगैत आएल देखने छी । एहिके आदत हमरासभके पडि गेल अछि ।
अजय कुमार मिन्टु


text:
औरंगाबाद । बिहार क बिजली समस्या क निराकरण आब धीरे-धीरे देखा रहल अछि। औरंगाबाद जिला क नवीनगर लग स्थापित भ रहल भारतीय रेल बिजली कंपनी क थर्मल पावर परियोजना क पहिल इकाई स जून 2014 स बिजली उत्पादन प्रारंभ भ जाएत। भारतीय रेल बिजली कंपनी क मुख्य कार्यकारी अधिकारी केके सिंह परियोजना क तेसर इकाई क वाँयलर ड्रम संस्थापन क बाद आयोजित समारोह मेकहला जे परियोजना क निर्माण मे लागल सबटा कंपनी कए तेजी स काज पूरा करबाक निर्देश देल गेल अछि। परियोजना क पहिल इकाई स 250 मेगावाट बिजली उत्पादन अगिला साल जून स शुरू भ जाएत। जखनकि अन्य तीनटा इकाई स छह-छह माह क अंतराल पर बिजली उत्पादन शुरू करबाक लक्ष्य राखल गेल अछि। श्री सिंह कहला जे एहि परियोजना मे कुल चारिटा इकाई स्थापित कैल जा रहल अछि आ प्रत्येक इकाई स 250 मेगावाट बिजली क उत्पादन होएत। ओ कहला जे एहि परियोजना स रेलवे आ बिहार दूनू कए पर्याप्त बिजली भेटत। संगहि एहि परियोजना क माध्यम स आसपास क इलाका कए सेहो विकास होएत आ स्थानीय लोक कए प्रत्यक्ष आ अप्रत्यक्ष रूप स रोजगार भेटत। परियोजना स्थल पर 133 मीट्रिक टन स बेसी भार क ब्वायलर ड्रम क आइ 59 मीटर क उंचाई पर सफलतापूर्वक संस्थापन कैल गेल। एहि अवसर पर जीलियन इन्प्रा प्राइवेट लिमिटेड क महाप्रबंधक एचसी वर्मा भेल क परियोजना प्रबंधक अरविंद दास आ जदयू क वरिष्ठ नेता संजीव कुमार सिंह उपस्थित छलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
जलेबी
जिलेबी उत्तर भारत, पाकिस्तान आ मध्यपूर्व क एकटा लोकप्रिय व्यंजन,अछि। एकर आकार पेंचदार होइत अछि आर स्वाद करारा मीठ। ई मिठाईक धूम भारतीय उपमहाद्वीप सँ शुरू भ पश्चिमी देश स्पेन धरि जाएत अछि। ई बीच भारत,बांग्लादेश, पाकिस्तान, ईरानक संग समस्त अरब देससभ मे सेहो ई खूब जानल-चिन्लहल अछि। आमतौर पर त जिलेबी सादे बनाएल आ पसंद कएल जाएत अछि, मुदा पनीर आ खोया जिलेबी[१] सेहो लोग बड चाव सँ खाएत आछि। जिलेबी भारतक राष्ट्रीय मिठाई अछि।
सन्दर्भ सामग्रीसभ[सम्पादन करी]
- ↑ "शाही खोया जलेबी" (एचटीएम), एमएसएन।
|accessyear=प्यारामिटर नै ग्रहण केलक (सहायता);
|accessmonthday=प्यारामिटर नै ग्रहण केलक (सहायता)


text:
पटना। बिहार मे आपराधिक मामलाक जांच लेल आब डीएनए जांच क नमूना कए बाहर पठेबाक मजबूरी नहि रहत किया त जल्द पटना स्थित अपराध विज्ञान प्रयोगशाला (एफएसएल) मे डीएनए जांच क अत्याधुनिक सुविधा उपलब्ध होएत। पुलिस महानिदेशक अभयानंद कहला जे पटना क बेली रोड स्थित अपराध विज्ञान प्रयोगशाला (एफएसएल) मे अत्याधुनिक डीएनए जांच क सुविधा स्थापित कैल जाएत। करीब तीन करोड़ क लागत स डीएनए जांच क अत्याधुनिक प्रणाली कीनल गेल अछि। ओ कहला जे एफएसएल मे निर्माण क काज चलि रहल अछि आ उम्मीद अछि जे एहि साल क अंत तक एकर इन्स्टॉलेशन क काज पूरा भ जाएत आ इ काम करै लागत। डीएनए जांच आ मशीन क संचालन लेल बिहार पुलिस क लोक कए प्रशिक्षण सेहो देल जा रहल अछि। ज्ञात हुए जे पटना स्थित फारेंसिक लैब मे बिसरा रिपोर्ट चपरासी द्वारा बनेबाक सनसनीखेज खुलासा भ चुकल अछि आ इ विभाग मुख्यमंत्री लग मे रहबाक बावजूद कोनो ठोस कार्रवाई नहि कैल गेल अछि। बिहार मे दहेज हत्या क मामला बिसरा रिपोर्ट पर बहुत हद तक निर्भर करैत अछि। एहन मे फारेंसिंक लैव आजुक तारिख मे दहेज मामला मे वर पक्ष स वसूलीक दुकान बनि चुकल अछि। आशा कैल जाए जे फारेसिंक लैव जेना डीएनए लैब नहि काज करत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
बिहार मे भेटत डीएनए जांच क सुविधा
पटना। बिहार मे आपराधिक मामलाक जांच लेल आब डीएनए जांच क नमूना कए बाहर पठेबाक मजबूरी नहि रहत किया त जल्द पटना स्थित अपराध विज्ञान प्रयोगशाला (एफएसएल) मे डीएनए जांच क अत्याधुनिक सुविधा उपलब्ध होएत। पुलिस महानिदेशक अभयानंद कहला जे पटना क बेली रोड स्थित अपराध विज्ञान प्रयोगशाला (एफएसएल) मे अत्याधुनिक डीएनए जांच क सुविधा स्थापित कैल जाएत। करीब तीन करोड़ क लागत स डीएनए जांच क अत्याधुनिक प्रणाली कीनल गेल अछि। ओ कहला जे एफएसएल मे निर्माण क काज चलि रहल अछि आ उम्मीद अछि जे एहि साल क अंत तक एकर इन्स्टॉलेशन क काज पूरा भ जाएत आ इ काम करै लागत। डीएनए जांच आ मशीन क संचालन लेल बिहार पुलिस क लोक कए प्रशिक्षण सेहो देल जा रहल अछि। ज्ञात हुए जे पटना स्थित फारेंसिक लैब मे बिसरा रिपोर्ट चपरासी द्वारा बनेबाक सनसनीखेज खुलासा भ चुकल अछि आ इ विभाग मुख्यमंत्री लग मे रहबाक बावजूद कोनो ठोस कार्रवाई नहि कैल गेल अछि। बिहार मे दहेज हत्या क मामला बिसरा रिपोर्ट पर बहुत हद तक निर्भर करैत अछि। एहन मे फारेंसिंक लैव आजुक तारिख मे दहेज मामला मे वर पक्ष स वसूलीक दुकान बनि चुकल अछि। आशा कैल जाए जे फारेसिंक लैव जेना डीएनए लैब नहि काज करत।